**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Δεκεμβρίου 2020, ημέρα Παρασκευή και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Ρυθμίσεις σωφρονιστικής νομοθεσίας, διατάξεις για το Ταμείο Προνοίας Απασχολουμένων στα Σώματα Ασφαλείας και λοιπές διατάξεις αρμοδιότητας Υπουργείου Προστασίας του Πολίτη» (2η συνεδρίαση-ακρόαση εξωκοινοβουλευτικών εκπροσώπων).

Στη συνεδρίαση παρέστησαν ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Ιωάννης Κατσιαμάκας, Πρόεδρος της Πανελλήνιας Ομοσπονδίας Αξιωματικών Αστυνομίας, Βασίλειος Ντούμας, Πρόεδρος του Σωματείου Ειδικών Φρουρών Ελληνικής Αστυνομίας Αττικής, Δημήτριος Σταθόπουλος, Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος, Ανδρέας Ποττάκης, Συνήγορος του Πολίτη, Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων, Γεώργιος Σταματογιάννης, Πρόεδρος του Δικηγορικού Συλλόγου Πειραιώς - εκπρόσωπος της Ολομέλειας των Δικηγορικών Συλλόγων Ελλάδος, Μαρίνος Σκανδάμης, μέλος της Ελληνικής Ένωσης για τα Δικαιώματα του Ανθρώπου, Γεώργιος Κωστίκας, Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης, Σπυρίδων Καρακίτσος, Πρόεδρος της Ομοσπονδίας Σωφρονιστικών Υπαλλήλων Ελλάδας και Παναγιώτης Χαρέλας, Πρόεδρος της Πανελλήνιας Ομοσπονδίας Συνοριακών Φυλάκων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Καλαφάτης Σταύρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, σήμερα θα πραγματοποιηθεί η ακρόαση των εξωκοινοβουλευτικών προσώπων, των φορέων. Να ξεκινήσουμε με μία κατ’ αρχήν τοποθέτηση, πεντάλεπτη, κάθε εκπρόσωπου φορέα για τα ζητήματα που νομίζει ότι πρέπει να διατυπώσει παρατηρήσεις και στη συνέχεια θα έχουν την ευκαιρία οι Εισηγητές και οι Ειδικοί Αγορητές των κομμάτων, αλλά και όποιος άλλος Βουλευτής επιθυμεί, να θέσουν ερωτήσεις στους φορείς και θα κλείσουμε με την τοποθέτηση και τις απαντήσεις που θα δώσει ο Υφυπουργός Προστασίας του Πολίτη, ο παριστάμενος, κύριος Λευτέρης Οικονόμου.

Τον λόγο έχει ο κ. Ιωάννης Κατσιαμάκας, Πρόεδρος της Πανελλήνιας Ομοσπονδίας Αξιωματικών Αστυνομίας.

**ΙΩΑΝΝΗΣ ΚΑΤΣΙΑΜΑΚΑΣ (Πρόεδρος της Πανελλήνιας Ομοσπονδίας Αξιωματικών Αστυνομίας):** Για την οικονομία του χρόνου, κύριε Πρόεδρε, θα αναφερθώ στα άρθρα που ακριβώς έχουν σχέση με την Ελληνική Αστυνομία.

Κατ’ αρχήν, το άρθρο 16 που αναφέρεται στη ίδρυση του Ταμείου Πρόνοιας Απασχολουμένων στα Σώματα Ασφαλείας. Δεν έχουμε καμία αντίρρηση, διότι πρόκειται για ένα καθαρά διορθωτικού χαρακτήρα άρθρο που έπρεπε, ήδη, από το 2016, να έχει γίνει αυτή η αλλαγή, καθώς το Επικουρικό μας Ταμείο έχει, ήδη, ενσωματωθεί στο ΕΤΕΑΕΠ, δηλαδή, στον ΕΦΚΑ.

Στη συνέχεια, θα αναφερθώ στο άρθρο 28, όπου θα πρέπει- όπως και ο κύριος Γερακαράκος δεν πρόλαβε να ολοκληρώσει - να καταθέσουμε και εμείς τις ενστάσεις που έχουμε όσον αφορά τη δυνατότητα που παρέχεται στις διατάξεις του συγκεκριμένου άρθρου να μεταταχθούν αξιωματικοί (γενικών/επιστημονικών/νομικών) καθηκόντων, οι οποίοι, ήδη, ασκούν καθήκοντα επιστημονικού προσωπικού στην Ανεξάρτητη Διοικητική Αρχή «Συνήγορος του Πολίτη». Ειλικρινά, δεν καταλαβαίνουμε τη σκοπιμότητα αυτής της διάταξης, διότι η Ελληνική Αστυνομία, αυτή τη στιγμή, έχει ανάγκη από νομικούς. Υπάρχουν υπηρεσίες, όπως η Διεύθυνση Οργάνωσης Νομοθετικής Υποστήριξης (ΔΟΝΥ), η Διεύθυνση Προμηθειών που έχουν, όπως είπα, ανάγκη από επιστημονικό προσωπικό της ειδικότητας των αξιωματικών, αυτών που έχουμε στην Ελληνική Αστυνομία και, αυτή τη στιγμή, τους δίνεται η δυνατότητα να πάνε σε μια άλλη υπηρεσία, την Αρχή του Συνηγόρου του Πολίτη, η οποία θα μπορούσε κάλλιστα η ίδια να προσλάβει το αντίστοιχο επιστημονικό προσωπικό που έχει ανάγκη αυτή τη στιγμή και όχι να το αφαιρέσει μέσα από τις τάξεις της Ελληνικής Αστυνομίας.

Έρχομαι, στη συνέχεια, στη διάταξη του άρθρου 29, που αναφέρεται στις ρυθμίσεις για την υποβολή δηλώσεων περιουσιακής κατάστασης. Συμφωνούμε απόλυτα με τις ρυθμίσεις αυτές. Είναι μια διάταξη που έρχεται, έστω και καθυστερημένα, να επιλύσει ένα μείζον πρόβλημα που αφορούσε τις δηλώσεις του Πόθεν Έσχες του αστυνομικού προσωπικού τα προηγούμενα χρόνια που είχαν κληθεί να πληρώσουν πρόστιμα για καθυστερημένες δηλώσεις, ενώ η ευθύνη ήταν καθαρά θέμα της υπηρεσίας.

Στη συνέχεια, θα αναφερθώ στο άρθρο 30, που αναφέρεται στην εισαγωγή, που του δίνει τη δυνατότητα, επιπλέον 6 μηνών εκπαίδευσης στους Δόκιμους Αστυφύλακες. Για εμάς, είναι ένα θετικό βήμα, είναι ένα πρώτο βήμα, το οποίο, όμως θα πρέπει να συνδυαστεί, στη συνέχεια, με τη συνολική αναβάθμιση και τον εκσυγχρονισμό της εκπαίδευσης των Σχολών τόσο των Αξιωματικών όσο και των Αστυφυλάκων της Ελληνικής Αστυνομίας, κάτι το οποίο, όπως άκουσα, το ανέφερε και ο κ. Υπουργός, ότι πρόκειται να συμβεί πολύ σύντομα με νέα νομοθετική παρέμβαση.

Στη συνέχεια, θα αναφερθώ στο άρθρο 31, που αναφέρεται στην παραχώρηση με ανταλλάγματα μη αξιοποιήσιμων υλικών από την Ελληνική Αστυνομία. Εδώ, έχουμε να κάνουμε την παρατήρηση ότι προβλέπεται σε αυτό το άρθρο ότι τα εισπραττόμενα έσοδα από την εν λόγω διαδικασία θα περιέρχονται στον Κρατικό Προϋπολογισμό ως δημόσιο έσοδο. Θα μπορούσαν κάλλιστα αυτά τα έσοδα από την εκποίηση των υπηρεσιακών αυτών στοιχείων της Ελληνικής Αστυνομίας να περιέρχονται στον Προϋπολογισμό της Αστυνομίας και όχι στον Κρατικό Προϋπολογισμό.

Στο άρθρο 34, που αναφέρεται στις ρυθμίσεις σταδιοδρομίας για κάποιους απόστρατους αξιωματικούς που τους δίνει ένα μεθεπόμενο βαθμό, δεν έχουμε καμία αντίρρηση, είναι μια ηθική αποκατάσταση αυτών των συναδέλφων και συμφωνούμε, όπως ανέφερα, απολύτως.

Τέλος, θέλω να κάνω μια παρατήρηση για το άρθρο 37, το οποίο προβλέπει τη στελέχωση της Υπηρεσίας Διαχείρισης Ευρωπαϊκών και Αναπτυξιακών Προγραμμάτων. Υπάρχει μία παράγραφος που αναφέρει ότι για τη θέση των προϊσταμένων τμημάτων, απαιτείται, κατ’ ελάχιστον, τετραετής προηγούμενη επαγγελματική εμπειρία σε άλλη αντίστοιχη διαχειριστική Αρχή. Ειλικρινά, η τετραετής εμπειρία φωτογραφίζει κάποιους ανθρώπους. Εμείς θέλουμε να πιστεύουμε ότι η αντίστοιχη εμπειρία των τεσσάρων ετών θα μπορούσε να είναι και στα δύο και στα τρία έτη. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ντούμας.

**ΒΑΣΙΛΕΙΟΣ ΝΤΟΥΜΑΣ (Πρόεδρος του Σωματείου Ειδικών Φρουρών Ελληνικής Αστυνομίας Αττικής):** Κύριε Πρόεδρε, ευχαριστώ, καταρχήν, για τη φιλοξενία των απόψεων του συνδικαλιστικού οργάνου που εκπροσωπώ. Θα είμαι και εγώ σύντομος, ελπίζω και ουσιαστικός.

Καταρχήν, χαιρετίζω, εν συνόλω, το σχέδιο νόμου που αφορά ρυθμίσεις σωφρονιστικής νομοθεσίας, διατάξεις για το ταμείο πρόνοιας απασχολουμένων στα Σώματα Ασφαλείας και λοιπές διατάξεις αρμοδιότητας Υπουργείου Προστασίας του Πολίτη. Ακροθιγώς, θα αναφερθώ σε δύο, τρία ζητήματα που δεν θέλω ουσιωδώς να εισέλθω, όμως, θα πρέπει να πω και να χαιρετίσω όλες τις ρυθμίσεις ακόμα και εκείνες που αφορούν τον Κώδικα Νομοθεσίας και τις ρυθμίσεις σωφρονιστικής νομοθεσίας, γιατί, απ’ ό,τι ξέρετε, και αντιλαμβανόμαστε όλοι ότι είναι άρρηκτα συνδεδεμένες με τις ενέργειες και τη λειτουργία της Ελληνικής Αστυνομίας.

Πρέπει να καλωσορίσω και το αναδιαρθρωμένο ταμείο, το ΤΑΠΑΣΑ πλέον, που αφορά τα Σώματα Ασφαλείας και συγκροτείται, αλλά συγκροτείται, όπως περιγράφεται στο σχέδιο νόμου, να αναφερθώ στο τέλος και να επισημάνω εκεί κάποια πράγματα και κάποιες παραλείψεις που θεωρώ ότι είναι ουσιώδεις. Θέλω, όμως, να αναφερθώ στο άρθρο που αφορά τον Συνήγορο του Πολίτη, στο άρθρο 28, που, προδήλως, διαγράφεται μια αδυναμία του Υπουργείου Προστασίας του Πολίτη στον Συνήγορο του Πολίτη και του δίνει προσωπικό, πολύτιμο προσωπικό, που έχει ανάγκη και έλλειψη το Υπουργείο Προστασίας του Πολίτη, το δίνει και μετακομίζει αυτό το προσωπικό στον Συνήγορο του Πολίτη. Ίσως αυτό θα πρέπει να το επανεξετάσετε και να δείτε και τις ανάγκες του Υπουργείου μας στο ειδικό αυτό επιστημονικό πολιτικό προσωπικό και να επανεξετάσετε τη στάση του νομοσχεδίου απέναντι σε αυτό το κομμάτι.

Για πολύ λίγο, θα ήθελα να σταθώ στο σχέδιο νόμου που αναφέρεται στην ανωτατοποίηση των σχολών. Ακροθιγώς θα αναφερθώ, διότι δεν αφορά άμεσα τη λειτουργία του συνδικαλιστικού οργάνου. Θέλω να εκφράσω ότι δεν απαιτείται μόνο η ανωτατοποίηση του πτυχίου του τίτλου σπουδών μιας σχολής της Αστυνομίας, απαιτείται η ανωτατοποίηση και η βελτίωση γενικά της εκπαίδευσης των Αστυνομικών. Εκεί, θα πρέπει, το αμέσως προσεχές διάστημα, να επικεντρώσει η πολιτεία, να βελτιώσει την εκπαίδευση και την επανεκπαίδευση όλων των Αστυνομικών και του προσωπικού της Ελληνικής Αστυνομίας.

Τέλος, και για συντομία του λόγου, θα ήθελα να αναφερθώ στη συγκρότηση και στη λειτουργία του νέου ταμείου πρόνοιας απασχολουμένων στα Σώματα Ασφαλείας, όπως μετονομάζεται, για μια σοβαρή παράλειψη. Σήμερα, είμαι εδώ εκπροσωπώντας τα μέλη μου εις απόδειξη του πλουραλισμού και της δημοκρατικής εκπροσώπησης όλων των φορέων. Σε αυτό το ταμείο που ανασυγκροτείται χιλιάδες μέλη των οποίων είμαι εκπρόσωπος φαίνεται να μην εκπροσωπούνται στο Δ.Σ.. Και αναφέρομαι στο άρθρο που αφορά τη διοίκηση του ΤΑΠΑΣΑ, στο εννεαμελές Δ.Σ., που φαίνεται να εκπροσωπείται από όλους τους υπόλοιπους φορείς, ακόμα και από το πολιτικό προσωπικό και καλώς, από τους συνταξιούχους. Οι Ειδικοί Φρουροί και οι Αστυνομικοί που προέρχονται από τους Ειδικούς Φρουρούς δεν έχουν εκπρόσωπο σε αυτό το ταμείο.

Θεωρώ ότι είναι παράλειψη εκ παραδρομής και θέλω να ελπίζω - και το νομίζω - ότι θα αποκατασταθεί αυτή η παράλειψη στις εργασίες των Επιτροπών και στη νομοθετική εξέλιξη των εργασιών της Βουλής και εκεί θα ήθελα να ζητήσω να εκπροσωπούνται οι Ειδικοί Φρουροί και οι Αστυνομικοί που προέρχονται από Ειδικούς Φρουρούς. Σήμερα, έχουμε την πολυτέλεια αυτοί να εκπροσωπούνται από Πανελλήνια Ομοσπονδία Ειδικών Φρουρών και Αστυνομικών, προερχόμενων εκ των Ειδικών Φρουρών και να αποκατασταθεί αυτή η αδικία απέναντι στον πλουραλισμό, στην εκπροσώπηση και τέλος, στο συνδικαλιστικό όργανο το οποίο εκπροσωπώ και είμαι εδώ μιλώντας γι’ αυτούς.

Κλείνω. Λέγοντας. και πάλι, ότι χαιρετίζω στο σύνολό του το νομοσχέδιο. Απαιτείτο και απαιτείται να λειτουργήσει σε αυτούς τους κανόνες λειτουργίας που περιγράφουν και θα εφαρμοστεί στο σύνολό του επιτυχώς.

Να έχει καλή επιτυχία στην εφαρμογή του και σας ευχαριστώ ξανά για τον λόγο που μου δώσατε σήμερα στις εργασίες της Επιτροπής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Ντούμα. Οι παρατηρήσεις σας καταγράφονται από τον Υφυπουργό.

Να προχωρήσουμε στον Πρόεδρο της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος, τον κ. Δημήτρη Σταθόπουλο.

**ΔΗΜΗΤΡΙΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος):** Καταρχήν, σας ευχαριστώ πολύ για την πρόσκληση. Είμαι εδώ, όχι για το σχέδιο νόμου, όπως περιγράφεται για τους σωφρονιστικούς κ.λπ., αλλά μόνο για το ΤΕΑΠΑΣΑ. Είμαι ως Πρόεδρος της Πανελλήνιας Ομοσπονδίας Υπαλλήλων Πυροσβεστικού Σώματος, αλλά και ως μέλος του Διοικητικού Συμβουλίου του ΤΕΑΠΑΣΑ. Θέλω να κάνω κάποιες παρατηρήσεις, ώστε να υπάρχει μία νομοτεχνική βελτίωση πάνω σε αυτά που θα σας αναλύσω. Σας έχω καταθέσει και στην Επιτροπή σας, καθώς και στην πολιτική και στη φυσική ηγεσία, το υπόμνημα με τις θέσεις μας.

Για να ξεκινήσω, προκειμένου να καταλάβετε την υπόθεση, θα σας πω ένα σύντομο ιστορικό. Το νέο σχέδιο νόμου που επεξεργάζεται η Επιτροπή σας, επί της ουσίας, επικαιροποιεί και τροποποιεί τον νόμο 3655/2008. Τι έλεγε, τότε, αυτός ο νόμος; Έλεγε ότι ενοποιεί, με οικονομική και λογιστική αυτοτέλεια, τα, τότε Ταμεία της ΕΛΑΣ και του Πυροσβεστικού Σώματος. Στις τότε, λοιπόν, διαβουλεύσεις και, προκειμένου να διασφαλιστεί η αντικειμενική στελέχωση, εκπροσώπηση και ισορροπία στις οργανικές μονάδες του Ταμείου, γιατί, όπως καταλαβαίνετε, το πλήθος των μετόχων των αστυνομικών ήταν πενταπλάσιο από των πυροσβεστών, έγιναν αλλεπάλληλες συσκέψεις, τότε, στο Υπουργείο, και συγκεκριμένα στην αίθουσα «Παύλος Μπακογιάννης», και συνυπόγραψαν όλοι, δηλαδή, ο Αρχηγός του Πυροσβεστικού Σώματος, ο κ. Χηνοφώτης, ο κ. Ανδρουλάκος και ο κ. Παυλόπουλος που, τότε, ήταν Υπουργός Εσωτερικών. Συνυπόγραψαν ένα κείμενο που, επί της ουσίας, αναφερόταν στις θέσεις που θα καταλαμβάνει το κάθε Σώμα στις διευθύνσεις του. Αυτό το κείμενο, τις ενυπόγραφες, τότε, δηλώσεις του κ. Παυλόπουλου και των Αρχηγών, οι οποίες είχαν αποτυπωθεί στο χαρτί, σας το έχω δώσει στην Επιτροπή.

Μεταξύ αυτών, το σχέδιο νόμου, αυτή τη στιγμή, στη μετονομασία που έχει και γίνεται ΤΑΠΑΣΑ γίνονται κάποιες επικαιροποιήσεις στις διατάξεις που αφορούν το Ταμείο. Στο σχέδιο αυτό, όμως, δεν αποτυπώνεται αυτή η συμφωνία, παρόλο που είναι, αυτή τη στιγμή, στο ταμείο, σε πλήρη ισχύ, δηλαδή, θα μπορούσα να πω ότι η συμφωνία τηρείται με θρησκευτική ευλάβεια. Ζητάμε, λοιπόν, την αποτύπωση της υφιστάμενης κατάστασης, όπως δουλεύει σήμερα το Διοικητικό Συμβούλιο του ΤΕΑΠΑΣΑ και το Ταμείο γενικότερα που είναι προϊόν της ως άνω συμφωνίας που σας ανέφερα, όπως αποτυπώνεται και στο υπόμνημα που έχω καταθέσει και στην πολιτική και στη φυσική μου ηγεσία.

Επίσης, μια άλλη παράμετρος που θέλω να τονίσω ιδιαίτερα είναι ότι, όπως αναφέρει μέσα και το σχέδιο νόμου, όπως έλεγε και πριν το παλαιότερο καταστατικό του ΤΕΑΠΑΣΑ, ο Πρόεδρος του Διοικητικού Συμβουλίου είναι πάντα Ανώτατος Αξιωματικός της Ελληνικής Αστυνομίας, λόγω του πλήθους των μετόχων που, όπως σας είπα, είναι πενταπλάσιο από τους πυροσβέστες. Θεωρώ ότι είναι δίκαιο και ότι, ανάλογα με το πλήθος, να βρούμε μία φόρμουλα, καθώς θεωρώ ότι υπάρχουν και ικανοί Αξιωματικοί του Πυροσβεστικού Σώματος να διαχειριστούν τις τύχες του Ταμείου. Επιπλέον, θεωρώ ότι μια φορά στα πέντε χρόνια ή μια φορά στις τρεις ή στις πέντε θητείες, να υπάρχει και Ανώτατος Αξιωματικός του Λιμενικού Σώματος.

Τέλος, θέλω να χαιρετίσω, ιδιαίτερα, την πρωτοβουλία αυτή για το άρθρο 29, για τη ρύθμιση και την υποβολή δηλώσεων της περιουσιακής κατάστασης και είμαι σύμφωνος σε όλα όσα λέει μέσα στο νομοσχέδιο. Ευχαριστώ πολύ για την κατανόησή σας. Θα είμαι στη διάθεσή σας για κάθε περαιτέρω διευκρίνιση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Σας ευχαριστώ πολύ. Ευχαριστώ για την πρόσκληση. Θα είμαι όλως επιγραμματικός. Θα υποβάλλουμε και υπόμνημα σχετικό, αναλυτικό, το οποίο ελπίζω να λάβετε εσείς, κύριε Πρόεδρε, και δι’ υμάς και τα μέλη της Επιτροπής, ενδεχομένως και προ της λήξεως της σημερινής συνεδρίασης.

Θα κάνω μερικές, πολύ γενικές, επισημάνσεις, ξαναλέω πολύ επιγραμματικά σε μια σειρά διατάξεων που αφορούν τη σωφρονιστική νομοθεσία και πολιτική. Επίσης, θα επιχειρήσω και μια απάντηση σε όσα άκουσα για το άρθρο 28 που αφορά το Συνήγορο του Πολίτη και, ειδικά, την ειδική αρμοδιότητα του Συνηγόρου του Πολίτη, δηλαδή, τη διερεύνηση των περιστατικών αυθαιρεσίας στα Σώματα Ασφαλείας και στους υπαλλήλους των Καταστημάτων Κράτησης.

Πρώτα απ’ όλα, να πω για μία σειρά διατάξεων που αφορούν την υγειονομική περίθαλψη και υγειονομική μέριμνα των κρατουμένων. Αναφέρομαι στο άρθρο 1, παράγραφοι 1, 3, αλλά και στο άρθρο 30 και 13 του σχεδίου νόμου, που συζητείται ενώπιον της Επιτροπής. Σε ό,τι αφορά το άρθρο 1, παράγραφος 2, θεωρούμε θετική τη ρύθμιση την οποία εισάγει το επισπεύδον Υπουργείο. Εξασφαλίζεται έτσι η δυνατότητα, με τη διάταξη αυτή, παροχής υπηρεσιών υγείας στα Καταστήματα Κράτησης και με την επίσκεψη ιατρών και νοσηλευτών. Θεωρούμε ότι έτσι ενισχύεται η πρόσβαση στην υγεία των κρατουμένων, δεδομένης της γνωστής έλλειψης προσωπικού στα ιατρεία και αναρρωτήρια των Καταστημάτων Κράτησης. Είναι ιδιαίτερα σημαντικό δε ότι η δαπάνη αναλαμβάνεται από το Κατάστημα Κράτησης και δεν βαρύνει τους κρατουμένους. Θα μπορούσε να διευρυνθεί δε η συγκεκριμένη διάταξη, εκτιμούμε και προτείνουμε, σε περιπτώσεις αναγκαίων ιατρικών εξετάσεων, όταν δεν μπορεί να εξασφαλιστεί η απαραίτητη ιατρική ειδικότητα από το Κατάστημα Κράτησης και τότε γίνεται προσωπική επιλογή του γιατρού από τον κρατούμενο και βαρύνει το κόστος της επίσκεψης των ίδιων των κρατουμένων.

Σε ό,τι αφορά την παράγραφο 3 του άρθρου 1, και πάλι θεωρούμε ότι βρίσκεται σε μια σωστή κατεύθυνση η προτεινόμενη ρύθμιση. Αποσκοπεί, όπως αναφέρεται και στην αιτιολογική έκθεση, στην αποσυμφόρηση των θεραπευτικών Καταστημάτων Κράτησης από ασθενείς κρατούμενους για εξέταση ή νοσηλεία. Προτείνουμε την παραπομπή τους στα κατά τόπους δημόσια νοσηλευτικά ιδρύματα του τόπου κράτησης ή όμορης περιφερειακής ενότητας.

Θεωρούμε, επίσης, θετική την προσθήκη, στο τρίτο εδάφιο της παραγράφου 1 του άρθρου 30, σχετικά με την εισαγωγή των νοσούντων κρατουμένων σε ειδικό θεραπευτικό Κατάστημα Κράτησης και τις προϋποθέσεις αυτών να κρίνεται απαραίτητο από τον διευθυντή της οικείας θεραπευτικής ή ψυχιατρικής μονάδας και να δίνεται η σχετική εντολή του. Θέλω να επισημάνω, βέβαια, ότι θεωρούμε ιδιαιτέρως σημαντικό το ζήτημα της παραπομπής κρατουμένων για εξετάσεις και νοσηλεία σε δημόσια νοσοκομεία, τούτο να μην εξαρτάται αποκλειστικά από την απόσταση αυτών από την έδρα του Καταστήματος Κράτησης ή να εξαρτάται από την ύπαρξη Καταστήματος Κράτησης στην έδρα του νοσοκομείου, αλλά να γίνεται σε συνδυασμό με την ύπαρξη της απαιτούμενης κατά περίπτωση κλινικής ή ιατρικής ειδικότητας στο νοσηλευτικό ίδρυμα.

Σε ό,τι αφορά το άρθρο 13, η προτεινόμενη τροποποίηση του άρθρου 16 του νόμου 4509/2017, με πρόβλεψη μεταφοράς θεραπευόμενου - κρατούμενου από ειδικά εκπαιδευμένους νοσηλευτές είναι, προφανώς, προς τη σωστή κατεύθυνση. Εδώ, θα ήθελα να σημειώσω, παρότι δεν αφορά το συγκεκριμένο σχέδιο νόμου, ούτε και το επισπεύδον Υπουργείο, ότι αντίστοιχη πρόταση έχει κάνει ο Συνήγορος του Πολίτη και για τις περιπτώσεις της ακούσιας νοσηλείας των ασθενών οι οποίοι νοσηλεύονται ακουσίως με ψυχιατρικά ζητήματα.

Με το ζήτημα των ρυθμίσεων για τις άδειες των κρατουμένων, εδώ, θα μου επιτρέψετε να κάνω μια γενική παρατήρηση. Δεν προκύπτει νομίζω, τουλάχιστον στον βαθμό που θα περιμέναμε, η αυστηροποίηση των διατάξεων οι οποίες εισάγονται με το συγκεκριμένο σχέδιο νόμου να υποστηρίζονται από κάποια έρευνα, όπως επικαλείται τουλάχιστον η αιτιολογική έκθεση. Σημειώνω ότι η αιτιολογική έκθεση επικαλείται αυξημένα ποσοστά παραβιάσεων των αδειών. Εδώ, θα ήθελα να σημειώσω ότι σε μία δική μας έρευνα, σε μία έρευνα που έχει διεξάγει ο Συνήγορος του Πολίτη για τα έτη 2015 έως και 2020, έρευνα η οποία διεξήχθη κατόπιν συλλογής ερωτηματολογίων από όλα τα Καταστήματα Κράτησης της χώρας, προκύπτει ότι ένα συντριπτικό ποσοστό που αγγίζει το 98% οι όροι των αδειών που έχουν χορηγηθεί τηρούνται. Οπότε, θα περίμενα και θα περιμένω να ακούσω και τον κ. Υφυπουργό να τοποθετηθεί επί του συγκεκριμένου ζητήματος. Δεν μου παρίσταται πλήρως αιτιολογημένη η εν γένει αυστηροποίηση των διατάξεων για τη χορήγηση αδειών με βάση την επίκληση της παραβίασης των όρων του.

Σε ό,τι αφορά τις αγροτικές φυλακές, θα ήθελα να αναφέρω, πρώτα από όλα, ότι σύμφωνα με τα πρόσφατα δημοσιευμένα στοιχεία της Γενικής Γραμματείας Αντεγκληματικής Πολιτικής, για τα τέσσερα αγροτικά καταστήματα κράτησης της χώρας, προκύπτει ότι παραμένουν σταθερά με πληθυσμό σημαντικά λιγότερο του ορίου χωρητικότητάς τους.

Αυτός είναι ο λόγος που η πρότασή μας είναι ο εξορθολογισμός των όρων μεταγωγής σε καταστήματα αγροτικών φυλακών, με τον ορισμό συγκεκριμένων μόνο και ιδιαιτέρως σοβαρών πειθαρχικών παραπτωμάτων, τα οποία να αποτελούν κώλυμα για τη μεταγωγή στην αγροτική φυλακή.

Επίσης, να σημειώσω ότι σε μία διάταξη, η οποία προστέθηκε στο στάδιο της διαβούλευσης, αναφέρομαι στο δεύτερο εδάφιο του άρθρου 3, που κατατέθηκε στην Βουλή αλλά δεν συμπεριλαμβανόταν στο σχέδιο το οποίο έτυχε επεξεργασίας στο στάδιο της δημόσιας διαβούλευσης, γίνεται αναφορά σε απαγόρευση μεταγωγής σε αγροτικές φυλακές σε όσους κρατούμενους έχουν καταδικαστεί για εγκλήματα τρομοκρατίας. Έτσι, εισάγεται μια εξαίρεση στις προϋποθέσεις μεταγωγής κρατουμένων σε αγροτικά καταστήματα με κριτήριο το αδίκημα.

Εδώ, θα εκφράσω απλά τον προβληματισμό μου ως προς τη συμβατότητα της συγκεκριμένης ρύθμισης με τη γενική αρχή της ισότητας στη μεταχείριση των κρατουμένων, που θεσπίζεται από το άρθρο 3 του ισχύοντος Σωφρονιστικού Κώδικα, ως γενική αρχή της έκτισης των στερητικών της ελευθερίας ποινών, σύμφωνα με την οποία επιτρέπεται και προβλέπεται ειδική μεταχείριση κρατουμένων μόνο εφόσον αυτό γίνεται υπέρ του κρατούμενου και προς εξυπηρέτηση των ειδικών αναγκών που απορρέουν από την κατάσταση στην οποία βρίσκεται. Οπότε, ίσως θα πρέπει να το εξετάσουμε υπό το πρίσμα κιόλας του άρθρου 3 του ισχύοντος Σωφρονιστικού Κώδικα.

Σε ό,τι αφορά στα ζητήματα κοινωνικής επανένταξης, προφανώς, χαιρετίζουμε και μάλιστα ανεπιφύλακτα, το ενδιαφέρον της πολιτείας για ενίσχυση της κοινωνικής επανένταξης των κρατουμένων, όπως και των ρυθμίσεων για την αύξηση των οργανικών θέσεων του Νομικού Προσώπου Ιδιωτικού Δικαίου «Επάνοδος», που είναι ο επίσημος φορέας της πολιτείας για την κοινωνική επανένταξη. Προφανώς, δε θεωρούμε ότι η όλη πολιτική μπορεί να περιοριστεί μόνο στην ενίσχυση της ΕΠΑΝΟΔΟΥ. Περισσότερα αναπτύσσουμε στο αναλυτικό υπόμνημα, το οποίο θα σας υποβάλλουμε.

Ένα άρθρο το οποίο θα ήθελα να σχολιάσω είναι το άρθρο 41, που αφορά την κατάργηση της προστατευτικής φύλαξης των ασυνόδευτων ανηλίκων. Είναι προφανές ότι υποστηρίζουμε τη σχετική ρύθμιση. Είναι, άλλωστε, πάγιο το αίτημα και από την πλευρά του Συνηγόρου του Πολίτη και από άλλους φορείς, διεθνείς και εγχώριους, για την κατάργηση της στέρησης της ελευθερίας των ασυνόδευτων ανηλίκων.

Θα ήθελα, απλά, να εκφράσω μόνο έναν μικρό προβληματισμό σε ό,τι αφορά την επιλεγείσα διατύπωση και το κατά πόσο η διατύπωση αυτή καταλαμβάνει το σύνολο των ανηλίκων. Μου φαίνεται πως, όπως διατυπώνεται η συγκεκριμένη ρύθμιση, το συγκεκριμένο άρθρο, καταλαμβάνει τους ασυνόδευτους ανήλικους που διαθέτουν δελτίο αιτήσεως από άσυλο ή άδεια διαμονής ως αναγνωρισμένοι πρόσφυγες και οι οποίοι τίθενται σε προστατευτική φύλαξη πράγματι, αλλά δε φαίνεται να καταλαμβάνει όσους ασυνόδευτους ανηλίκους στερούνται εγγράφων διαμονής και οι οποίοι είτε εντοπίζονται από τις αστυνομικές αρχές είτε προσέρχονται σε αυτές, προκειμένου να καταγραφούν και να τεθούν υπό την προστασία της ελληνικής πολιτείας, αλλά η πρακτική είναι να συλλαμβάνονται ως παράνομα διαμένοντες στη χώρα και να υπόκεινται σε κράτηση.

Συνεπώς, εδώ φαίνεται ότι οι τελευταίοι δεν καλύπτονται, τουλάχιστον σε πρώτη ανάγνωση, από την προτεινόμενη ρύθμιση. Θα θέλαμε να προτείνουμε μια πιο διευρυμένη διατύπωση, ώστε να μην καταλείπεται, έστω και η υπόνοια, ότι κάποια κατηγορία ασυνόδευτων ανηλίκων θα εξακολουθούν να υπόκεινται στο καθεστώς της προστατευτικής φύλαξης.

Θα μου επιτρέψετε να κλείσω με το άρθρο 28. Πρόλαβα να ακούσω κάποιους από τους εκπροσώπους των αστυνομικών και θα ήθελα να παρατηρήσω τα ακόλουθα.

Θα ξεκινήσω λέγοντας ότι η συγκεκριμένη διάταξη, προφανώς, δεν αποτελεί έκπληξη. Η συγκεκριμένη διάταξη είναι ικανοποίηση μιας δέσμευσης που είχε αναλάβει η πολιτική ηγεσία του Υπουργείου, ήδη κατά τη συζήτηση και εν τέλει ψήφιση του ν.4662/2020. Εκεί, θα θυμίσω και στα μέλη της Επιτροπής ότι με το άρθρο 188 του ν.4662/2020, διευρύνθηκαν σημαντικά και τα εργαλεία και το πεδίο αρμοδιότητας του Εθνικού Μηχανισμού Διερεύνησης Περιστατικών Αυθαιρεσίας των Σωμάτων Ασφαλείας και των Υπαλλήλων των Καταστημάτων Κράτησης, Μηχανισμού που λειτουργεί στον Συνήγορο του Πολίτη. Διευρύνθηκαν με σκοπό να καταστεί ο Μηχανισμός αυτός έτι περισσότερο λειτουργικός, περισσότερο αποτελεσματικός και φυσικά ουσιαστικός και ποιοτικός στη δουλειά του.

Να επισημάνω, επίσης, ότι η σχετική ρύθμιση αποτελεί και σύσταση όχι μόνο του Υπουργείου αλλά και από διεθνείς φορείς, οι οποίοι παρακολουθούν τη λειτουργία του Μηχανισμού Διερεύνησης Περιστατικών Αυθαιρεσίας του Συνηγόρου του Πολίτη και μάλιστα με πολύ ενθαρρυντικά σχόλια για την πρώτη αυτή φάση λειτουργίας του, τα πρώτα αυτά δύο τρία χρόνια λειτουργίας του Μηχανισμού.

Η πολιτεία μας έχει από εκεί που δεχόταν κριτική για την, αν θέλετε, αδιαφάνεια ή για τις υπόνοιες αδιαφάνειας στον τρόπο με τον οποίο διεξάγονται οι πειθαρχικοί έλεγχοι των σωμάτων ασφαλείας, πλέον φαίνεται ότι το κλίμα αυτό έχει αντιστραφεί. Πλέον, και με αυτή τη διάταξη, δηλαδή, με την ενίσχυση και το κατάλληλο στελεχιακό δυναμικό, θα έχουμε τη δυνατότητα να περάσουμε σε μια νέα φάση λειτουργίας του Μηχανισμού, να υποστηρίξουμε τις νέες αρμοδιότητες που μας δόθηκαν στην αρχή του έτους, με τον ν. 4662 και να διευρύνουμε το πεδίο δράσης μας.

Τέλος, να επισημάνω, προς άρση των όποιων επιφυλάξεων που μπορεί να υπάρχουν και από τους εκπροσώπους των φορέων των αστυνομικών, ότι η διάταξη αφορά αποκλειστικά ήδη υπηρετούντα στελέχη στον Συνήγορο του Πολίτη και δη εδώ και αρκετά χρόνια, από τη σύσταση του Μηχανισμού. Η δε επιλογή να συνεργάζονται με τον Μηχανισμό αυτό στελέχη γενικών καθηκόντων της ελληνικής αστυνομίας ήταν μια επιλογή συνειδητή. Ήταν μια επιλογή, η οποία είχε και έχει τύχει της αμέριστης συμπαράστασης της πολιτικής και της φυσικής ηγεσίας του σώματος και φυσικά και του Συνηγόρου του Πολίτη και προφανώς έχει ενισχύσει την αποτελεσματικότητα, την ποιότητα της δουλειάς και την αμεροληψία στον τρόπο προσέγγισης των ευαίσθητων υποθέσεων που χειρίζεται ο Μηχανισμός.

Δεν αφορά σε νέες μεταφορές προσωπικού από την ελληνική αστυνομία στο Συνήγορο του Πολίτη, αφορά στους ήδη υπηρετούντες συναδέλφους. Αντιλαμβανόμενος την ενδεχόμενη αγωνία που υπάρχει για την αποψίλωση από στελέχη ειδικών καθηκόντων της ελληνικής αστυνομίας, να επισημάνω ότι τέτοια στελέχη υπηρετούν σε διάφορες υπηρεσίες του εν γένει δημοσίου τομέα, με πολύ μικρότερη συνάφεια ως προς το αντικείμενο σε σχέση με τον Εθνικό Μηχανισμό Διερεύνησης Περιστατικών Αυθαιρεσίας.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Γερακαράκος έχει τον λόγο.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων):** Σας ευχαριστώ για τη δυνατότητα που παρέχετε να τοποθετηθώ, ως Πρόεδρος της ΠΟΑΣΥ, της μεγαλύτερης ομοσπονδίας όλων των βαθμίδων, επί των διατάξεων του νομοσχεδίου που συζητείται.

Θα μου επιτρέψετε, όμως, πριν από αυτό, να μεταφέρω με τον πιο επίσημο τρόπο μέσα στη Βουλή των Ελλήνων, την έντονη ανησυχία του αστυνομικού προσωπικού για τις τραγικές επιπτώσεις της πανδημίας στην αστυνομική μας οικογένεια. Ήδη, θρηνούμε τον άδικο χαμό τριών αστυνομικών. Εκφράζω τα συλλυπητήριά μου στις οικογένειες των αδικοχαμένων συναδέλφων μας, καθώς και σε κάθε οικογένεια η οποία έχει χάσει ένα ή περισσότερα αγαπημένα πρόσωπα.

Σε ό,τι αφορά το νομοσχέδιο, διαφωνούμε με το άρθρο 28, για οποιαδήποτε μετάταξη αστυνομικού προσωπικού σε οποιονδήποτε οργανισμό, διότι έχουμε την άποψη ότι όταν θέλεις να δυναμώσεις έναν θεσμό δεν αποδυναμώνεις κάποιον άλλον. Απλώς, το μόνο που κάνεις είναι να αποδυναμώσεις και τους δύο αυτούς θεσμούς.

Χαιρετίζουμε τη νομοθετική πρωτοβουλία της Κυβέρνησης για το άρθρα 29 και 36, προτάσεις της ΠΟΑΣΥ και θα σας πω γιατί. Με το άρθρο 29, παρέχονται στο ένστολο προσωπικό της ΕΛ.ΑΣ. ευνοϊκές ρυθμίσεις για την υποβολή των δηλώσεων περιουσιακής κατάστασης, με την απλή δυνατότητα επιβεβαίωσης των παλαιότερων δηλώσεών τους. Έτσι αποφεύγεται η ταλαιπωρία και περιορίζεται μια γραφειοκρατική διαδικασία. Για μας, ο ουσιαστικός έλεγχος υπηρεσιακής κατάστασης κάποιων είναι και πρέπει να είναι κάτι περισσότερο από μία απλή υποβολή στοιχείων, όχι μόνο από τραπεζικούς λογαριασμούς, εφόσον η όποια αρχή κρίνει σκόπιμο ένα τέτοιο έλεγχο.

Το δεύτερο και πιο σημαντικό άρθρο είναι το άρθρο 36. Στο εξής, αυξάνεται ο χρόνος φοίτησης στη Σχολή Αστυφυλάκων κατά ένα εξάμηνο, ώστε από το εκπαιδευτικό έτος 2021 – 2022, η συνολική εκπαίδευση να διαρκεί έξι εξάμηνα. Παράλληλα, δίνει τη δυνατότητα στους ήδη αποφοιτήσαντες από τη Σχολή Αστυφυλάκων να παρακολουθήσουν ακαδημαϊκά σεμινάρια για την αναβάθμιση του πτυχίου τους.

Με τα δύο αυτά μέτρα εκπληρώνεται ένα πάγιο αίτημα της Ομοσπονδίας μας. Με τη διάταξη αυτή, κυριολεκτικά, αναβαθμίζεται η σχολή και οι απόφοιτοί της εξομοιώνονται με αποφοίτους ανωτέρας εκπαίδευσης, ως προς όλες τις συνέπειες. Έτσι, έχουν τη δυνατότητα να συνεχίσουν τις σπουδές τους σε υψηλότερο επίπεδο και καθίστανται τυπικά ισότιμοι με τους ευρωπαίους συναδέλφους τους. Η ανωτατοποίηση της Σχολής Αστυφυλάκων συνεπάγεται, βεβαίως, και αλλαγές στο περιεχόμενο της εκπαίδευσης, που πιστεύουμε ότι πρέπει να γίνουν, ώστε να έχει χειροπιαστό αποτέλεσμα και η αύξηση του χρόνου των σπουδών.

Ένα θέμα που δε θίγει καθόλου το νομοσχέδιο είναι, βεβαίως, η αποζημίωση των δοκίμων αστυφυλάκων που, κατά την άποψή μας, είναι ευτελής και θα μπορούσε να προσαρμοσθεί προς το καλύτερο.

Θα μου επιτρέψετε, όμως, να εκφράσω και ένα παράπονο, απευθυνόμενος προς την Κυβέρνηση. Θα μας ικανοποιούσε αν, μέσα σ’ αυτό το νομοσχέδιο, υπήρχαν και άλλες ρυθμίσεις, που ξέρετε ότι έχουμε συζητήσει με τους αρμόδιους Υπουργούς και αφορούν τη θωράκιση του αστυνομικού από τους κινδύνους που αντιμετωπίζει καθημερινά.

Αναμένουμε να ψηφίσετε μέτρα θεσμικά και οικονομικά. Υπάρχει η εκκρεμότητα του βαθμολογίου, η αποκατάσταση των μισθών αλλά και ειδικότερα θέματα, όπως η αποζημίωση των δεδουλευμένων νυχτερινών, η αποζημίωση των μεταγωγών και πολλά άλλα προβλήματα, η επίλυση των οποίων απαιτεί νομοθετικές παρεμβάσεις, όπως η εξ ολοκλήρου ανάθεση των μεταγωγών στην ειδική υπηρεσία, ούτως ώστε να απαλλαγεί η αστυνομία από αυτό το πάρεργο και που παραπέμπεται μέχρι σήμερα στις καλένδες. Δεν είναι δυνατόν να γίνονται μεταγωγές από την αστυνομία χωρίς να αποζημιώνονται.

Καλώς το νομοσχέδιο, στα άρθρα 1 και 2, εισάγει διατάξεις προς την κατεύθυνση του περιορισμού των αθρόων διακομιδών από τις φυλακές προς τα νοσηλευτικά ιδρύματα. Οι άσκοπες μεταγωγές κατασπαταλούν δυνάμεις για τη φύλαξη και εγκυμονούν σοβαρό κίνδυνο απόδρασης και κινδύνους διάδοσης μεταδοτικών ασθενειών, όπως ο covid – 19.

Επίσης, οφείλω να επισημάνω ότι οι ψυχικά νοσούντες πρέπει να μεταφέρονται στις μονάδες ψυχικής υγείας από ειδικά εκπαιδευμένους νοσηλευτές και ψυχιάτρους και όχι από αστυνομικούς. Επαναλαμβάνω, όμως, ότι η αστυνομία πρέπει να απεμπλακεί συνολικά από τις μεταγωγές και να αφεθεί στο έργο της, που είναι η εγκληματικότητα.

Σας ευχαριστώ για την προσοχή σας και είμαι στη διάθεσή σας για τυχόν διευκρινίσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Σταματογιάννης έχει τον λόγο.

**ΓΕΩΡΓΙΟΣ ΣΤΑΜΑΤΟΓΙΑΝΝΗΣ (Πρόεδρος του Δικηγορικού Συλλόγου Πειραιά - Εκπρόσωπος της Ολομέλειας των Δικηγορικών Συλλόγων Ελλάδος):** Ευχαριστώ, κύριε Πρόεδρε.

Για το νομοσχέδιο αυτό, που έχουμε αυτή τη στιγμή μπροστά μας και επεξεργαζόμαστε, εκφράζοντας τις απόψεις του δικηγορικού σώματος, έχω να κάνω κάποιες παρατηρήσεις, καθώς μέρος του μας αφορά, να το πω έτσι, σε σχέση με τα θέματα της χορήγησης των αδειών και για τη λειτουργία των αγροτικών φυλακών ως σωφρονιστικά καταστήματα.

Να πω ότι φαίνεται ότι υπάρχει μία αυστηροποίηση στον τρόπο χορήγησης των αδειών. Μάλιστα, υπάρχει μια αυστηροποίηση που λειτουργεί, σε σχέση με τις υφιστάμενες μέχρι τώρα έρευνες, που δεν ξέρω κατά πόσο δικαιολογείται.

Φαίνεται ότι υπάρχει μια δυσαναλογία και αδικία, θα την έλεγα, σε σχέση με αυτούς που έχουν μια κάθειρξη πάνω από 10 έτη, που χρειάζονται τουλάχιστον τα δύο πέμπτα της έκτισης ποινής για να μπορέσουν να αιτηθούν της χορήγησης άδειας. Με αυτό τον τρόπο θα χρειάζεται κάποιος που έχει καταδικαστεί σε κάθειρξη 10 - 11 ετών διπλάσιο χρόνο έκτισης της ποινής σε σχέση με αυτόν που έχει καταδικαστεί μέχρι 10 χρόνια, όπου εκεί ζητείται το ένα πέμπτο της. Έτσι, με αυτό τον τρόπο, ουσιαστικά, είναι άτοπο ένα τέτοιο αίτημα χορήγησης άδειας.

Θα ήθελα να επισημάνω ότι οι αγροτικές φυλακές είναι ένας χώρος που θα μπορούσε να έχει αξιοποιηθεί περισσότερο από την ελληνική πολιτεία, στην κατεύθυνση ακόμα, αν θέλετε και αυτής της παραγωγικής ανασυγκρότησης του τόπου. Θα μπορούσε να είναι ένας χώρος όπου, πραγματικά, θα μπορούσε να απασχολούνται αρκετοί κρατούμενοι.

Αυτή τη στιγμή, από τις έρευνες που υπάρχουν, δεν υπάρχει αυτός ο υπερπληθυσμός, αυτή η ασφυξία που υπάρχει στις κλειστές φυλακές και θα μπορούσε με αυτόν τον τρόπο να αντιμετωπιστεί, να υπάρχουν, δηλαδή, αυτές οι μεταγωγές. Αντίθετα, γίνεται όλο και πιο δύσκολη η μεταγωγή σε αγροτικές φυλακές.

Πρέπει, λοιπόν, να δούμε τι σημαίνει, να το ξεκαθαρίσουμε λίγο στο μυαλό μας, όταν έχει καταγνωστεί μία ποινή και από κει και πέρα ερχόμαστε στη φάση της εκτέλεσης της ποινής. Η εκτέλεση της ποινής είναι ένα κομμάτι το οποίο έχει να κάνει με το πρόσωπο και όχι με την πράξη. Το πρόσωπο είναι αυτό το οποίο παραμένει έγκλειστο, παραμένει στη φυλακή, με μία προοπτική κοινωνικής επανένταξης, με μία προοπτική με τον τρόπο που λειτουργεί μέσα στη φυλακή, με τις αρμόδιες παρεχόμενες υπηρεσίες μέσα στις φυλακές, προκειμένου να μπορεί να επανενταχθεί.

Όπως χαρακτηριστικά ειπώθηκε από τον Συνήγορο του Πολίτη, σύμφωνα με το άρθρο 3, όταν κάποιος πλέον κρατείται και είναι ίσως στον τρόπο αντιμετώπισης αυτής της κράτησης. Η ποινή του επιβλήθηκε και καταγνώστηκε από το δικαστήριο, με βάση την απαξία της πράξης του. Η εκτέλεση της ποινής έχει να κάνει με το πρόσωπο και δεν έχει να κάνει με την πράξη. Νομίζω, λοιπόν, ότι σ’ αυτήν την κατεύθυνση θα πρέπει να αντιμετωπιστεί η συνολικότερη αυτή φιλοσοφία της νομοθετικής αυτής μεταρρύθμισης και να αντιμετωπιστεί ανάλογα.

Επίσης, πιστεύω ότι είναι εκπεφρασμένη άποψη η θέση του δικηγορικού σώματος, όπως προβλέπεται από το άρθρο 545 και επόμενα του Κώδικα Ποινικής Δικονομίας, προβλέπεται στον Κώδικα δηλαδή, ήταν και παραμένει μια άποψη του δικηγορικού σώματος, ότι η εκτέλεση μιας ποινής, δηλαδή ο σωφρονισμός ενός έγκλειστου, θα έπρεπε να είναι μια αρμοδιότητα του Υπουργείου Δικαιοσύνης. Αυτό νομίζω ότι είναι και σε πανευρωπαϊκό επίπεδο, κάτι που θα μπορούσε, ενδεχομένως, να βοηθήσει. Όμως, είμαστε παραπέρα αυτήν τη στιγμή. Απλά το υπενθυμίζω σαν μία θέση του δικηγορικού σώματος.

Φαίνεται, λοιπόν, ότι όλη αυτή τη διαδικασία της συρρίκνωσης των αδειών, της συρρίκνωσης της μεταγωγής στις αγροτικές φυλακές, σύμφωνα με τα στοιχεία που υπάρχουν, νομίζω ότι δεν είναι αυτή η οποία δικαιολογείται αυτή τη στιγμή, για να υπάρξει αυτό το αυστηρότερο.

Θέλω να επισημάνω, επίσης, ότι αυτοί που έχουν ένα ελαφρύ πλημμέλημα και για το οποίο κρατούνται, δεν έχουν αυτή τη στιγμή φαίνεται τη δυνατότητα να πάνε στις αγροτικές φυλακές για να εκτίσουν την ποινή τους εκεί.

Θα θέλαμε, επίσης, να επισημάνουμε για το άρθρο 13. Κινείται σε μία σωστή κατεύθυνση, που αφορά την εκτέλεση θεραπευτικών μέτρων. Κινείται σε μία θετική κατεύθυνση και είναι απόρροια της δυνατότητας της σχετικής γνωμοδότησης του Εισαγγελέα του Αρείου Πάγου σε αυτή την κατεύθυνση. Τέλος, πιστεύουμε, αυτό που θα πρέπει να είναι σημαντικό και να κριθεί από το αρμόδιο Υπουργείο, είναι ότι ο θεσμός της άδειας είναι σε μία λογική επανένταξης ενός πολίτη, στη λογική του σωφρονισμού. Αυτή τη λογική της άδειας, θα πρέπει να μπορέσουμε να αντιληφθούμε τον ψυχισμό ενός ανθρώπου, ενός κρατουμένου, για να μπορέσουμε να δούμε αν πρέπει αυτό το θεσμό να τον συρρικνώσουμε ή με ένα τρόπο να τον κάνουμε πιο δυνατό, να είναι μία δικλείδα, μία βαλβίδα ασφαλείας αυτό το πράγμα, για να μπορέσει να λειτουργήσει σωστά το σωφρονιστικό σύστημα.

Κλείνοντας να πω ότι σε θετική προφανώς κατεύθυνση κινείται η εκχώρηση κάποιων αρμοδιοτήτων στον Συνήγορο του Πολίτη στο άρθρο 28, με την έννοια της διερεύνησης κάποιων συγκεκριμένων περιστατικών αυθαιρεσίας που συμβαίνουν είτε στην αστυνομία, είτε στις φυλακές. Γιατί αυτά αποτυπώνουν μία πραγματικότητα, αυτό που ζούμε και δεν είναι τίποτα άλλο παρά μία απεικόνιση της πραγματικότητας, ότι χρήζει διερεύνησης περαιτέρω αυτών των περιστατικών αυθαιρεσίας.

Θα σταλεί, επίσης, από τη μεριά μας, από την Ολομέλεια, ένα υπόμνημα σε εσάς, κύριε Πρόεδρε, για να προωθηθεί αρμοδίως. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε για τις παρατηρήσεις σας κ. Σταματογιάννη και αναμένουμε το υπόμνημα σας. Φαντάζομαι να έρθει πριν την συζήτηση του νομοσχεδίου στην Ολομέλεια. Το ιδεατό θα ήταν πριν τη Δευτέρα που είναι η δεύτερη ανάγνωση του νομοσχεδίου στην Επιτροπή μας.

Να δώσω τον λόγο, για 5 λεπτά, στον κ. Σκανδάμη, μέλος της Ελληνικής Ένωσης για τα Δικαιώματα του Ανθρώπου.

**ΜΑΡΙΝΟΣ ΣΚΑΝΔΑΜΗΣ (μέλος της Ελληνικής Ένωσης για τα Δικαιώματα του Ανθρώπου):** Καταρχάς, καλημέρα σε όλους. Εκ μέρους της Ελληνικής Ένωσης για τα Δικαιώματα του Ανθρώπου, θέλουμε να εκφράσουμε τις ευχαριστίες που μας δίνεται ο χρόνος και ο τόπος για να μπορέσουμε να συνεισφέρουμε με τις απόψεις μας. Θα εστιάσουμε το ενδιαφέρον μας κυρίως τις σωφρονιστικές διατάξεις του σημερινού νομοσχεδίου, κάνοντας μία αρχική επισήμανση.

Έχουμε στα χέρια μας ένα σχέδιο νόμου που έρχεται σε μία στιγμή, κατά την οποία ζούμε σε ένα έκτακτο καθεστώς που παράγει πανδημία. Ένα καθεστώς που καταλαμβάνει όχι μόνο τα υγειονομικά ζητήματα, αλλά όλη την κοινωνία και τις λειτουργίες της διοίκησης. Υπό την έννοια αυτή, το δικαίωμα της ζωής και της υγείας είναι το πρώτο στο οποίο εστιάζουμε το ενδιαφέρων μας την περίοδο αυτή. Θα περιμέναμε, λοιπόν, από ένα τέτοιο νομοσχέδιο, σε έκτακτες συνθήκες, να έχει και έκτακτες διατάξεις που αντιμετωπίζουνε κορυφαία ζητήματα.

Σε ό,τι αφορά, δηλαδή, τον σωφρονιστικό χώρο, τον χώρο των φυλακών, πρέπει να πούμε ότι υπάρχουν οι συστάσεις του ΕΟΔΥ, οι οποίες τι κάνουν; Συστήνουν αποστασιοποίηση των κρατουμένων εντός των φυλακών. Ταυτόχρονα, να έχουμε και τις συστάσεις του Παγκόσμιου Οργανισμού Υγείας, οι οποίες, μεταξύ άλλων, θέτουν και το ζήτημα του ότι η πανδημία, ο κορωνοϊός, εντός των κλειστών χώρων λειτουργεί με τον πιο θανατηφόρο τρόπο.

Αυτή τη στιγμή, λοιπόν, έχουμε ήδη στα καταστήματα κράτησης, δυστυχώς, 2 νεκρούς κρατουμένους. Ταυτόχρονα, έχουμε εκατοντάδες κρατούμενους και υπαλλήλους οι οποίοι είναι θύματα της νόσου, έχουν νοσήσει. Ξέρετε πάρα πολύ καλά ότι έχουμε 10.175 θέσεις για κρατούμενους στα καταστήματα κράτησης της χώρας, ενώ, όμως, φιλοξενούνται 11.468 κρατούμενοι. Πολύ παραπάνω, δηλαδή, από τον αριθμό των θέσεων. Αυτό, από μόνο του, παράγει έναν τεράστιο κίνδυνο θανατηφόρας ή βλαπτικής, οπωσδήποτε, εξάπλωσης της πανδημίας μες στις φυλακές, η οποία, πραγματικά, στη δεύτερη φάση της πανδημίας, είναι ηχηρή, συμβαίνει παντού.

Εμείς, λοιπόν, θα περιμέναμε από ένα τέτοιο νομοσχέδιο να εντάσσει και κάποιες διατάξεις που αναδεικνύουν το ενδιαφέρον της πολιτείας. Διότι, δεν φαίνεται να υποστηρίζεται αυτό. Πρέπει να ξέρετε ότι στην Ευρώπη, εν μέσω πανδημίας, όλες οι χώρες, πλην δύο, μείωσαν τον πληθυσμό των κρατουμένων. Μόνο η Ελλάδα και η Σουηδία «κατάφεραν» να αυξήσουν τον πληθυσμό εν μέσω κρίσης. Η Ένωσή μας, ήδη από τις 23 Μαρτίου 2020, όταν ήταν η πρώτη φάση της πανδημίας, υπέβαλε τις προτάσεις της στον Υπουργό Προστασίας του Πολίτη, τον κ. Χρυσοχοΐδη και στον Υπουργό Δικαιοσύνης, τον κ. Τσιάρα, όπου κάλεσε σε άμεση αποσυμφόρηση για τα καταστήματα κράτησης της χώρας, με έναν τρόπο, ο οποίος θα παράγει και ασφάλεια για την κοινωνία. Δηλαδή, προτείναμε κάποια πράγματα, τα οποία είναι απλά και θεωρούμε ότι, ακόμα και σε αυτό το στάδιο, με κάποια τροπολογία, μπορούν να αντιμετωπιστούν.

Πρώτον, να απολυθούν οι κρατούμενοι, οι οποίοι έχουν υπόλοιπα ποινής μέχρι 3 μήνες.

Δεύτερον, στα αδικήματα που δεν σχετίζονται με βία, να αντικατασταθεί η κράτησή με κατ’ οίκον περιορισμό ή ηλεκτρονική επιτήρηση.

Τρίτον, για κρατουμένους, οι οποίοι δεν έχουν εγκλήματα ιδιαίτερης επικινδυνότητας και είναι άνω των 65 ετών, να έχουν μια παρόμοια αντιμετώπιση με κατ’ οίκον περιορισμό ή και ηλεκτρονική επιτήρηση εφόσον χρειάζεται και το ίδιο να ισχύσει για ευπαθής ή ευάλωτες ομάδες υψηλού κινδύνου, όπως καρκινοπαθείς, διαβητικοί κ.λπ., οι οποίοι θα μπορούσαν, με ένα παρόμοιο καθεστώς και εφόσον δεν έχουν εγκλήματα επικινδυνότητας, να εκτίσουν με κατ’ οίκον περιορισμό ή/και ηλεκτρονική επιτήρηση.

Αυτές ήταν οι προτάσεις που είχαμε διατυπώσει από τότε. Δυστυχώς, το Υπουργείο Προστασία του Πολίτη, μέχρι σήμερα, δεν έχει δείξει την ειδική μέριμνα, την επιμέλεια, ώστε να αντιμετωπίσει αυτά τα ζητήματα.

Ταυτόχρονα, και αυτό αφορά το έκτακτο της κρίσης, πρέπει να σκεφτούμε, γιατί πέρα απ’ τις διατάξεις για τη διαχείριση της υγείας στα καταστήματα κράτησης με πάγιο τρόπο, όλες αυτές τις διατάξεις που επεσήμανε ο Συνήγορος του Πολίτη, να πούμε ότι χρειάζεται ένας αναστοχασμός για το τι χρειαζόμαστε στις ελληνικές φυλακές πάνω στο θέμα των λοιμώξεων. Έτσι, εκφράζουμε την απορία μας πώς μπορούν να βρίσκονται χρήματα και, εν πάση περιπτώσει, να συστήνονται 130 θέσεις διοικητικού και λοιπού ειδικού προσωπικού στη Γενική Γραμματεία Αντεγκληματικής Πολιτικής και, ταυτόχρονα, να μην βρίσκουμε 34 θέσεις, δηλαδή, μία για κάθε ένα κατάστημα κράτησης, για γιατρούς λοιμοξιολόγους. Ως προβληματισμό το εκφράζουμε αυτό.

Ταυτόχρονα, σε ό,τι αφορά τα ζητήματα των αδειών και της μεταγωγής σε αγροτικές φυλακές, πράγματι, βλέπουμε ότι υπάρχει μια διολίσθηση, από κεκτημένες διατάξεις δεκαετιών, σε ένα πιο σκληρό πλαίσιο. Ένα πλαίσιο, δηλαδή, που θα περιορίζει το δικαίωμα των κρατουμένων να βρεθούν πιο σύντομα σε μια κατάσταση που, τελικά, οδηγεί στην επανένταξη. Δηλαδή, οι άδειες, όπως δέχεται το Συμβούλιο της Ευρώπης, όπως δέχονται οι διεθνείς φορείς, όπως η επιστήμη η ίδια αποδέχεται, είναι ο μοναδικός τρόπος για να επανασυνδεθεί, σταδιακά, με την κοινωνία ο κρατούμενος. Με την επιμήκυνση των ορίων η οποία γίνεται και στα θέματα των φυλακών και στα θέματα των αδειών κυρίως, καταλαβαίνετε ότι δεν εξυπηρετείται ο σκοπός της επανένταξης. Άρα, προκαλούν πραγματικά προβληματισμό αυτές οι διατάξεις και ίσως πρέπει να αναθεωρήσει τα πλαίσια αυτά το Υπουργείο Προστασίας του Πολίτη, επιδεικνύοντας την αναγκαία ευαισθησία.

Δεν υπάρχουν, επίσης, στοιχεία, τα οποία να μας δείχνουν ότι, πράγματι, χρειάζεται μια επιμήκυνση των ορίων αυτών που θα λάβουν άδεια και έχουν μια ιδιαίτερη επικινδυνότητα ή βαριές ποινές. Από τη θητεία μου ως Γενικός Γραμματέας Αντεγκληματικής Πολιτικής του Υπουργείου Δικαιοσύνης στο παρελθόν, επιβεβαιώνω τα στοιχεία που είπε ο κ. Ποττάκης ότι, μέσα από την έρευνά του, προκύπτουν 2% περίπου διαφυγές κρατουμένων που λαμβάνουν άδειες. Παρόμοια στατιστικά στοιχεία είχαμε και την περίοδο πριν από το 2015 και σε βάθος 8ετίας τουλάχιστον. Άρα, δεν αιτιολογείται επαρκώς ο λόγος για τον οποίον αυξάνονται όλα αυτά τα όρια και δημιουργούν προβλήματα στην επανένταξη.

Επίσης, σε ένα πρακτικό επίπεδο, θα πρέπει να υπάρχει μία τεκμηριωμένη μελέτη από το Υπουργείο Προστασίας του Πολίτη και θα πρέπει να παρουσιασθεί και να μας καταστεί γνωστή, πώς περιορίζει τη δυνατότητα των ανθρώπων να πηγαίνουν πιο εύκολα σε αγροτικές φυλακές και, ταυτόχρονα, πως θα υποστηριχθεί η παραγωγή εκεί. Ένα μεγάλο ζήτημα που είχαμε στο παρελθόν ήταν η απίσχναση των αγροτικών φυλακών από προσωπικό, δηλαδή, από εργαζόμενους φυλακισμένους, οι οποίοι παρήγαγαν όλο αυτό που χρειαζόταν η φυλακή, έχει μελετηθεί αυτό; Θα ήθελα και σε αυτό να υπάρχει μια σχετική τοποθέτηση.

Τέλος, θα επισημάνω, με δεδομένο αν εμμένει το Υπουργείο Προστασίας του Πολίτη να μην αλλάξει το καθεστώς των αδειών, να μην το τροποποίηση στη διαδικασία την κοινοβουλευτική και των αγροτικών φυλακών, τουλάχιστον, θα πρέπει οπωσδήποτε να προβλεφθούν κάποιες μεταβατικές διατάξεις που, σε όσους λαμβάνουν ήδη άδειες ή σε όσους ήδη βρίσκονται σε αγροτικές φυλακές δεν θα υπάρχει μία δυσμενής μεταχείριση, ώστε να απωλέσουν ένα δικαίωμα το οποίο ήδη κατέχουν.

Επίσης, θετικές είναι οι διατάξεις για την ΕΠΑΝΟΔΟ και ταυτόχρονα, πέρα από το οργανικό κομμάτι ,την πλήρωση θέσεων και ό,τι άλλο υποσχέθηκε το Υπουργείο του Προστασίας του Πολίτη, πρέπει οπωσδήποτε να ενισχύει και οικονομικά η ΕΠΑΝΟΔΟΣ, για να μπορέσει να κάνει και το άλλο σκέλος πέρα από το λειτουργικό, υπηρεσιακό, που είναι η άμεση συνδρομή και βοήθεια στους αποφυλακισμένους που το έχουν ανάγκη.

Εκ μέρους, λοιπόν, της Ένωσης καταθέτουμε αυτές τις προτάσεις και ευχαριστούμε ιδιαιτέρως που μας δώσατε τον χρόνο να συμμετάσχουμε σε αυτή την ενδιαφέρουσα συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ήθελα να δώσω τώρα τον λόγο στον Πρόεδρο της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης, στον κ. Γεώργιο Κωστίκα.

**ΓΕΩΡΓΙΟΣ ΚΩΣΤΙΚΑΣ (Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης):** Καλημέρα, κύριε Πρόεδρε, κυρίες και κύριοι Βουλευτές, σας ευχαριστώ για την πρόσκληση. Εκπροσωπώ τους εργαζομένους στην εξωτερική φρουρά φυλακών και θεωρώ ότι ο καλύτερος τρόπος να προσφέρω την υπηρεσία μου προς αυτούς, αλλά και προς την Επιτροπή, είναι να είμαι ευθύς και ειλικρινής.

Καταρχάς, να εκφράσω ότι είμαι συντετριμμένος γιατί πριν από λίγο ενημερώθηκα και για αυτό δεν ήταν δυνατόν να επικοινωνήσω μαζί σας εκείνη την στιγμή, ότι χάσαμε έναν συνάδελφο στη Λάρισα από τον κορωνοϊό και είναι ο πρώτος νεκρός υπάλληλος σε καταστήματα κράτησης και θα ήθελα να εκφράσω τα συλλυπητήριά μου και στην οικογένεια και στους συναδέλφους.

Συμπληρώνουμε, αισίως, ενάμιση χρόνο από τις εκλογές και η μεταφορά της Γενικής Γραμματείας Αντεγκληματικής Πολιτικής από το Υπουργείο Δικαιοσύνης στο Υπουργείο Προστασίας του Πολίτη, νομίζω, πλέον ότι δεν υπάρχει καμία αμφιβολία ότι, και κανείς δεν έχει συνειδητοποιήσει ότι αυτή η αλλαγή έγινε χωρίς σχεδιασμό, χωρίς προγραμματισμό και απόδειξη είναι τα άρθρα 6, 7 και 8, που συστήνει νέες διευθύνσεις και νέες οργανικές θέσεις, ενώ, ακόμη και σήμερα που μιλάμε, δεν υπάρχει οργανισμός.

Το νομοσχέδιο, για μας τους εργαζόμενους, είναι απογοητευτικό, όχι τόσο για αυτά που περιλαμβάνει όσο για αυτά που δεν έχουν εισαχθεί. Παρόλο που, από την πρώτη στιγμή, εγκαίρως, αλλά και το τελευταίο διάστημα έχουμε καταθέσει προτάσεις και σε κάθε ευκαιρία μας τονίζεται από την πολιτική ηγεσία ότι έχουμε δίκιο και να κάνουμε υπομονή και να βάλουμε πλάτη στο σύστημα, ειδικά αυτή την περίοδο, θα σας πω ότι οι εξωτερικοί φρουροί φυλακών όχι μόνο πλάτη έχουν βάλει, αλλά έχουν μπει ολόκληροι στη φωτιά και όχι μόνο τώρα, εδώ και 20 χρόνια.

Οι υπάλληλοι των καταστημάτων κράτησης είναι αστυνομικοί όταν χρειάζεται, πυροσβέστες όταν χρειάζεται, νοσοκόμοι όταν χρειάζεται, ψυχολόγοι για τους κρατούμενους, ψυχολόγοι και μεταξύ μας, σημειώνοντας ότι έχουμε έξι αυτοκτονίες συναδέλφων τα τελευταία χρόνια. Θα περίμενε κανείς, ειδικά αυτή την περίοδο που έχουμε μια κατάσταση έκτακτης ανάγκης, που είμαστε καθημερινά σε μεταγωγές στα νοσοκομεία και φυλάξεις μέσα στα καταστήματα κράτησης, στα δικαστήρια, ότι η πολιτεία θα ήταν πιο συγκροτημένη και θα είχε την πρόνοια να συγχαρεί εμπράκτως και να δώσει κίνητρα στο προσωπικό.

Αντίθετα, σε αυτό το νομοσχέδιο, εμείς, ως υπάλληλοι των καταστημάτων κράτησης και ως εξωτερικοί φρουροί, δεν υπάρχουμε. Τα καταστήματα κράτησης και η φρουρά είναι σε κρίσιμη κατάσταση. Ήταν σε κρίσιμη κατάσταση πριν την εμφάνιση του κορωνοϊού, σκεφτείτε τώρα. Το μεγαλύτερο πρόβλημά μας είναι η έλλειψη προσωπικού και ενώ βλέπουμε το ίδιο Υπουργείο, με την πρώτη ευκαιρία και με την επίκληση της κατάστασης έκτακτης ανάγκης, να προσλαμβάνει άλλες ειδικότητες, το ίδιο συμβαίνει στο Υγείας, σε εμάς, κινούνται τα πράγματα πάρα πολύ αργά.

Θεωρεί κάποιος ότι οι φυλακές και ειδικά οι φρουρές δεν είναι σε κρίσιμη κατάσταση; Οι υπηρεσίες είναι άδειες από προσωπικό. Θα σας πω χαρακτηριστικά ότι στον Κορυδαλλό, το καλοκαίρι, υπήρχαν μέρες που δεν φυλάγαμε καμία από τις επανδρωμένες σκοπιές. Στις Σέρρες, στα Γρεβενά, στα Χανιά και άλλα καταστήματα κράτησης υπολειτουργούν. Δεν φυλάσσονται περιμετρικά οι υπηρεσίες. Η Δράμα είναι έτοιμη να ανοίξει και δεν έχουμε προσωπικό να τη στελεχώσουμε. Παρατηρώ, δυστυχώς, ότι στο θέμα των προσλήψεων υπάρχει μια καθυστέρηση.

Έχουμε έναν διαγωνισμό 6Κ του ’18, που έχει αναλάβει ο ΑΣΕΠ. Θα έπρεπε αυτός ο διαγωνισμός να ήταν το παράδειγμα αποφυγής. Αντί για αυτό, βλέπουμε ότι νομοθετείτε πλέον να συνεχίζονται οι διαγωνισμοί μέσω ΑΣΕΠ, έστω και με άλλη διαδικασία όσον αφορά τις Επιτροπές. Παρόλα αυτά, είναι μια πάρα πολύ αργή διαδικασία. Δεν υπάρχει περίπτωση, με αυτή τη διαδικασία, να έχουμε φέτος, το 2021, προσλήψεις.

Εδώ, υπάρχουν δύο τινά. Έχουμε την 6Κ του ’18, από τη οποία πρέπει να γίνουν οπωσδήποτε τμηματικές προσλήψεις.

Δηλαδή, πρέπει να υπάρξει νομοθετική διάταξη και δη μέσα σε αυτό το νομοσχέδιο που να περιλαμβάνει όλους όσους έχουν τελειώσει τις διαδικασίες και να αφήσει σε δεύτερο βαθμό τους επιλαχόντες. Δεύτερον, να ανανεωθούν οι συμβάσεις που είναι σε εξέλιξη και τρίτον, όσοι συμβασιούχοι είναι εν ενεργεία στα καταστήματα κράτησης, ακόμα και αν έχουν κοπεί από τις Επιτροπές τις σωματικές, να παραμείνουν στην υπηρεσία. Αυτοί οι άνθρωποι έχουν προσφέρει, σε καιρούς δύσκολους, περισσότερο από 12 μήνες υπηρεσίας, μάχιμης υπηρεσίας.

Επίσης, στο άρθρο 11, στην καλύτερη περίπτωση, πρέπει να υπάρχει μεταβατική διάταξη και να προβλέπει ότι, τουλάχιστον για μια φορά, λόγω του επείγοντος, να γίνουν άλλες προσλήψεις με διαδικασία εκτός ΑΣΕΠ, να καλύψουμε τουλάχιστον τις κενές οργανικές θέσεις που αυτές υφίστανται.

Προχωρώντας, πηγαίνω σε ένα κομμάτι το οποίο, πραγματικά, θεωρώ ότι είναι όνειδος για την πολιτεία. Οφείλονται στο προσωπικό νυκτερινές υπηρεσίες και αργίες από το 2016. Η διάταξη είναι έτοιμη εδώ και ενάμιση - δύο χρόνια σε ένα συρτάρι και ακόμα δεν έχει περάσει σε κάποιο νομοσχέδιο. Καταλαβαίνετε ότι ένας υπάλληλος που δουλεύει στα καταστήματα κράτησης νύχτα και αργίες, δεν είναι μια απλή υπηρεσία σε ένα γραφείο. Δεν είναι δυνατό να παρέχει εργασία και να μην αποζημιώνεται για αυτή.

Στο προσωπικό οφείλονται χιλιάδες ρεπό, απλήρωτα. Πηγαίνουμε για δουλειά και στοιβάζουμε ρεπό σε προσωπικό λογαριασμό. Οφείλονται εκτατοντάδες ρεπό σε χιλιάδες υπάλληλους που δεν υπάρχει καμία δυνατότητα να τους τα δώσεις, ούτε ακόμα όταν φτάσουν στο όριο της σύνταξης και φυσικά είναι αδικαιολόγητο να μην αποζημιώνονται. Είναι διατάξεις που έχουμε δώσει στο Υπουργείο εγκαίρως.

Έχουμε ζητήσει η Διεύθυνση Υπηρεσίας Εξωτερική Φρούρησης, η οποία τώρα είναι τμήμα, και ακούσατε την παραδοξότητα να έχουμε τριάντα περιφερειακές υπηρεσίες, τμήματα, να έχουμε 1600 υπαλλήλους και να διοικούνται αυτοί όλοι από ένα τμήμα στην κεντρική υπηρεσία. Το αυτονόητο θα ήταν ότι αυτό θα έπρεπε να ήταν Διεύθυνση, υπαγόμενη κατ’ ευθείαν στη Γενική Γραμματεία Αντεγκληματικής Πολιτικής. Αυτό υπήρχε και παλιότερα. Άλλαξε κάποια στιγμή λόγω των μνημονίων, όταν έγινε περιορισμός των θέσεων διοίκησης, δηλαδή, για λόγους οικονομικούς, όχι ουσίας.

Ιεραρχία. Σε κάθε Επιτροπή στη Βουλή, ερχόμαστε και συζητάμε για την ιεραρχία. Είναι διατάξεις οι οποίες είναι έτοιμες, οι οποίες θα απεγκλωβίσουν την Ελληνική Αστυνομία, ώστε να πάει στο κύριο έργο της. Συνδυαστικά με τις προσλήψεις που ζητήσαμε προηγουμένως, θα μπορούσε η υπηρεσία εξωτερικής φρούρησης να αναλάβει όλο το έργο της, τις μεταγωγές, τα εξωτερικά θεωρεία και, με τη δική της ιεραρχία, να εξελιχθεί σε μια υπηρεσία ασφαλείας η οποία θα είναι αυτόνομη, γιατί μόνο έτσι μπορεί να εξασφαλίσει τα καταστήματα κράτησης.

Κύριε Πρόεδρε, κυρίες και κύριοι βουλευτές, πέρυσι, για πρώτη φορά στα 20 χρόνια, η Πολιτεία μάς αποζημίωσε δίνοντας κάποια χρήματα, έστω και λίγα, για να αγοράσουμε στολές. Φέτος, δεν βλέπω να υπάρχει αυτή η πρόνοια από το Υπουργείο. Αυτές οι διατάξεις που ζητάμε δεν είναι καινοφανείς. Ήδη, το προσωπικό του ΕΚΑΒ και το προσωπικό των Δήμων αποζημιώνονται με χρήματα αντί για στολές. Με αυτό τον τρόπο, πετυχαίνεις την ομοιομορφία και ξεφεύγεις από τους διαγωνισμούς, οι οποίοι είναι χρονοβόροι και δεν έχουν καλής ποιότητας υλικά.

Θα σας αναφέρω δύο ακόμα παραδείγματα, για να καταλάβετε το πόσο ανοργάνωτα είναι κάποια πράγματα στην υπηρεσία μας. Διαβάζετε δελτία τύπου, διαβάζετε ανακοινώσεις, ότι η ομάδα αντιμετώπισης έκνομων ενεργειών κάνει έρευνες και βρίσκει υλικά και με πολύ μεγάλη επιτυχία. Ποιος γνωρίζει ότι αυτή η ομάδα υπάρχει μόνο σε μια σελίδα μιας εγκυκλίου του προηγούμενου Γενικού Γραμματέα; Δεν έχει νομοθετηθεί. Ζητάμε κάτι το πολύ απλό. Αυτή ομάδα, για τη δική της προστασία, για την προστασία των καταστημάτων κράτησης και του κοινωνικού συνόλου, πρέπει να είναι νομοθετημένη, να προβλέπεται.

Το ίδιο, ακριβώς, συμβαίνει και με τα επαγγελματικά διπλώματα. Διαπιστώνουμε, λοιπόν, ότι για να οδηγήσει κάποιος την υπηρεσιακή κλούβα, πρέπει να πληρώσει παράβολα, όπως κάθε άλλος πολίτης, που έχει ένα φορτηγό για δική του χρήση. Έχουμε ζητήσει, λοιπόν, να εξαιρεθεί από τη διαδικασία και να μην πληρώνουν αυτοί οι άνθρωποι παράβολα. Στο κάτω κάτω, οδηγούν υπηρεσιακά οχήματα.

Έχουμε την υπηρεσιακή απάντηση του Αστυνομικού Διευθυντή, του κ. Δημήτρη Παντέλη, ο οποίος ζητάει να προχωρήσει η πολιτεία σε νομοθετική ρύθμιση, ώστε να τους εκπαιδεύει η ίδια η Αστυνομία. Κι ενώ είναι κάτι τόσο απλό -και σας ξαναλέω, αυτές οι διατάξεις υπάρχουν στα γραφεία, εδώ και μήνες- βλέπουμε ότι το νομοσχέδιο δεν τις περιλαμβάνει.

Κύριε Πρόεδρε, κύριοι βουλευτές, ευχαριστώ για την υπομονή σας.

Κλείνω, σημειώνοντας μόνο δύο πράγματα: Η κατάσταση στα καταστήματα κράτησης είναι κρίσιμη. Πρέπει να ενισχυθούν με προσωπικό, με υλικοτεχνική υποδομή και θεσμικά, τώρα και όχι εκ των υστέρων, όπως γίνεται συνήθως, όταν γίνει κάποιο κακό.

Επίσης, η προσωπική μου άποψη είναι ότι η Γενική Γραμματεία Αντεγκληματικής Πολιτικής πρέπει να εξελιχθεί σε Υφυπουργείο, ώστε να έχει δυνατότητα νομοθετικής πρωτοβουλίας. Πρέπει να ασχολείται αποκλειστικά με τις φυλακές.

Εγώ καταλαβαίνω ότι, αυτήν τη στιγμή, το Υπουργείο Προστασίας του Πολίτη και ο κ. Υπουργός έχει ένα τεράστιο έργο, το οποίο, προφανώς, πρέπει να αξιολογήσει και να βάλει κάποιες προτεραιότητες. Όμως, δεν είναι δυνατόν οι φυλακές να περιμένουν νομοθετικές ρυθμίσεις και να περιμένουν οικονομικό προϋπολογισμό και διατάξεις. Πρέπει να εξελιχθεί.

Κυρίες και κύριοι βουλευτές, μέλη της Επιτροπής, πιστεύω βαθιά στον κοινοβουλευτισμό και πιστεύω ότι ο ρόλος αυτής της Επιτροπής, ο ρόλος του κάθε βουλευτή ξεχωριστά, δεν είναι μόνο να ακούει τυπικά τους φορείς. Βασίζομαι σε εσάς ότι θα πιέσετε την πολιτική ηγεσία και στο νομοσχέδιο θα εισαχθούν οι διατάξεις, τις οποίες έχουμε ήδη προτείνει.

Αμέσως μετά, θα αποσταλούν στα e-mails σας, αναλυτικά οι προτάσεις μας.

Σας ευχαριστώ πάρα πολύ για τον χρόνο που μας δώσατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Κωστίκα.

Να εκφράσουμε τα ειλικρινή μας συλλυπητήρια για την απώλεια του μέλους σας, στην Υπηρεσία Εξωτερικής Φρουράς του σωφρονιστικού καταστήματος Λάρισας, όπως μας είπατε στην αρχή της τοποθέτησής σας. Δύναμη και κουράγιο στην οικογένεια του εκλιπόντος.

Δυστυχώς, η ιδιαίτερη πατρίδα μου, η Λάρισα, βρίσκεται στο επίκεντρο αυτού του δεύτερου κύματος της πανδημίας. Τα νοσοκομεία μας είναι σε οριακή κατάσταση. Καθημερινά, οι υγειονομικοί υπερβάλλουν εαυτούς, δίνοντας τη μάχη με τον κορωνοϊό, καθημερινά μάχη με τον θάνατο. Μας συγκλονίζουν τέτοιες ειδήσεις. Κανείς δεν είναι άτρωτος. Μόλις χτες, κατά την τοποθέτησή μου, μνημόνευσα τα δεκάδες κρούσματα που είχαμε στο σωφρονιστικό κατάστημα της Λάρισας μεταξύ των κρατουμένων. Ο Θεός να τον αναπαύσει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Υπάρχει πρόβλημα στη σύνδεση με τον κ. Καρακίτσο και τον κ. Χαρέλα. Θα δοκιμάσουμε ξανά αργότερα.

Συνεχίζουμε τη διαδικασία.

Τον λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Κύριε Πρόεδρε**,** θα απευθύνω συνοπτικά δύο-τρεις ερωτήσεις.

Η πρώτη είναι προς τον πρόεδρο του ΠΟΑΣΥ. Έθεσε ένα ζήτημα, το οποίο από χρόνια το συζητάμε και πάντα γινόταν με κάποιες παρεμβάσεις χωρίς να επιλύεται, το θέμα της μεταγωγής, να απεμπλακούν από αυτό το έργο. Αν έχει να μας προτείνει κάτι. Αυτή είναι η ερώτηση.

Ήθελα μετά να πάω στον αξιόλογο κ. Συνήγορο του Πολίτη, που παρότι τοποθετήθηκε σε κάποιες διατάξεις που βρήκε θετικό το νομοσχέδιο και οι παρεμβάσεις που γίνονται, θα ήθελα να τον ρωτήσω γιατί είχαμε και άλλη φορά συζήτηση για αυτή τη διαδικασία των αδειών και των αγροτικών φυλακών. Αν πιστεύει ότι ο νομοθέτης δεν πρέπει να θέτει για λόγους διαφάνειας, τήρησης της νομιμότητας, αποκατάστασης των αδικιών, αποφυγή αδικιών, κάποιους περιορισμούς στο θέμα της χορήγησης των αδειών. Και στο θέμα των αγροτικών φυλακών, στο άρθρο 2, που κάνετε μια τοποθέτηση γενικότερη.

Διότι, στο άρθρο 2, στην τελευταία παράγραφο ρητά αναφέρεται: «για να διαπιστωθεί αν συντρέχει η προϋπόθεση», η τελευταία ειδικά, την λαμβάνει υπόψη. Δηλαδή, δεν θα έπρεπε να έχει κάποιους κανόνες περιοριστικούς ο νομοθέτης και να μην τον αφήνει στη διακριτική ευχέρεια, όχι απλώς του δικαστού για να αποφεύγονται διαφορετικές αποφάσεις ή κρίσεις, αλλά και των αρμοδίων συμβουλίων.

Όσον αφορά τώρα το άρθρο 3, που κι εγώ σαν δικηγόρος έχω τις διαφοροποιήσεις μου, να συμφωνήσω ότι κάτι πρέπει να γίνει διαφορετικά, τοποθετήθηκα και επί της αρχής στο θέμα των αγροτικών φυλακών.

Θα σας διαβάσω τι λέει το άρθρο. Λέει κατ΄ αρχήν, που εμένα δεν με βρίσκει απόλυτα σύμφωνο, ότι «δύναται να μετάγονται κατάδικοί κρατούμενοί, ανεξαρτήτως αδικήματος».

Προσέξτε, το ερώτημά μου λοιπόν είναι, δεν πιστεύετε ότι πρέπει να υπάρχει μια ιεράρχηση, στο ποιοι πρέπει να έχουν αυτό του «ευεργετήματος» της μεταγωγής στις αγροτικές φυλακές;

Δεν πρέπει τα μικρότερης κοινωνικής και ποινικής απαξίας αδικήματα να προηγούνται;

Θα πρόσθετα στον κ. Υφυπουργό ότι όταν κάποιος εκτίει ποινή για πράξεις πλημμεληματικού χαρακτήρα, θα μπορούσε απευθείας να πηγαίνει στην αγροτική φυλακή. Αυτό θα έπρεπε να ζητήσουν και το ζητάω εγώ ευθέως από τον κ. Υφυπουργό.

Και λέει μετά από κάτω: «Απαγορεύεται η μεταγωγή σε αγροτικές φυλακές, σε όσους κρατούμενους έχουν καταδικασθεί για εγκλήματα τρομοκρατίας». Ευθέως πρέπει να πείτε την θέση σας. Πρέπει πιστεύεται να μετάγονται ή πρέπει κιόλας να βάλουμε και άλλα αδικήματα μεγαλύτερης κοινωνικής και ποινικής απαξίας;

Ευχαριστώ.

Στο σημείο αυτό, γίνεται η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Καλαφάτης Σταύρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καρακίτσος.

**ΣΠΥΡΙΔΩΝ ΚΑΡΑΚΙΤΣΟΣ (Πρόεδρος Ομοσπονδίας Σωφρονιστικών Υπαλλήλων Ελλάδας):** Καλημέρα σε όλους, τις κυρίες και τους κυρίους βουλευτές και ευχαριστούμε πολύ για την πρόσκληση.

Να εκφράσουμε και εμείς τα θερμά μας συλλυπητήρια για τον χαμό του συναδέλφου, Εξωτερικού Φρουρού, στη φυλακή της Λάρισας. Θερμά συλλυπητήρια στους οικείους του και «καλό παράδεισο».

Αναφορικά με το σχέδιο νόμου που εξετάζει, κύριε Πρόεδρε, η Επιτροπή σας. Από τα 43 άρθρα του νομοσχεδίου, τα 14 πρώτα φαίνεται να αφορούν τη σωφρονιστική νομοθεσία.

Αυτό το σχέδιο, κατά την άποψή μας, είναι ένα άτολμο, αδιέξοδο, εμπαθές και ίσως εκδικητικό νομοσχέδιο και θα επιχειρηματολογήσουμε κατ’ άρθρο για ποιο λόγο το λέμε αυτό.

Στους τρεις άξονες αντεγκληματική πολιτική, σωφρονιστική πολιτική, μετασωφρονιστική πολιτική, εμείς δεν είμαστε μία αντεγκληματική υπηρεσία. Είμαστε μία σωφρονιστική υπηρεσία, άρα είμαστε στον δεύτερο άξονα. Το λέμε αυτό, γιατί δεν κατανοούμε για ποιο λόγο δημιουργούμε μία παντοδύναμη, ένα υπερυπουργείο, αυτό της Γενικής Γραμματείας Αντεγκληματικής Πολιτικής. Πλήρως στελεχωμένο, όπως φαίνεται, με καινούργιες διευθύνσεις, καινούργιες οργανικές θέσεις υπαλλήλων όλων των κλάδων και ειδικοτήτων και, ταυτόχρονα, να έχουμε πολύ φτωχά υποστελεχωμένες φυλακές, με εργαζόμενους που λείπουν από όλους τους κλάδους και τις ειδικότητες, από το διοικητικό προσωπικό, το μάχιμο φυλακτικό προσωπικό και ούτω καθεξής.

Για να πάμε στην κατ’ άρθρο εξέταση του προς επεξεργασία σχεδίου νόμου, να ξεκινήσουμε από το άρθρο 1 και την παράγραφο 3, που προβλέπει τις συμβάσεις των κατ’ επίσκεψη ιατρών και νοσηλευτών στα καταστήματα κράτησης, κάτι που, ήδη, προβλέπεται, κάτι που, ήδη, υπάρχει –όχι, όμως, βέβαια προς τους νοσηλευτές- και το οποίο θεωρούμε και δύσκολο.

Εμείς αυτό που πιστεύουμε, το έχουμε προτείνει επανειλημμένως και θα έπρεπε να είχε γίνει εδώ και πάρα πολύ καιρό -και ιδίως σε αυτή τη φάση της πανδημίας που περνάμε- είναι οι προσλήψεις μόνιμου ιατρικού και νοσηλευτικού προσωπικού. Στις ελληνικές φυλακές υπηρετούν, αυτή τη στιγμή, 67 νοσηλευτές και στα 34 καταστήματα κράτησης και μονοψήφιος αριθμός γιατρών. Δεν μπορούμε να κάνουμε την εξαίρεση κανόνα και θεωρούμε ότι δεν είναι σωστό και σε μακροπρόθεσμη βάση κάτι τέτοιο. Αυτό που θα έπρεπε να εξεταστεί και να προβλεφθεί σε αυτό το νομοσχέδιο είναι γιατί οι γιατροί που κατά καιρούς διορίζονται στις ελληνικές φυλακές αποχωρούν και παραιτούνται από την εργασία αυτή. Αυτό θα έπρεπε να λύσει το συγκεκριμένο νομοσχέδιο σε αυτό το σημείο.

Το άλλο ζήτημα, το οποίο έχει κουβεντιαστεί και από προηγούμενους ομιλητές, έχει σχέση με τα αναρρωτήρια που προβλέπει το άρθρο 1, παράγραφος 3, που θα λειτουργούν στις περισσότερες φυλακές. Στις περισσότερες φυλακές, δεν λειτουργούν αναρρωτήρια, δεν υπάρχουν αναρρωτήρια και φυσικά δεν υπάρχει ο αριθμός νοσηλευτών και γιατρών για να υποστηρίξουν τους ασθενείς κρατουμένους που θα πάνε, όπως προβλέπει η διάταξη νόμου, σε αυτά τα αναρρωτήρια. Θεωρούμε, λοιπόν, ανέφικτη την εφαρμογή αυτής της διάταξης, του άρθρου 1 της παραγράφου 3 και της υποπαραγράφου 1, δεν έχουμε, επαναλαμβάνω, χώρους για αναρρωτήρια, δεν υπάρχει το νοσηλευτικό και ιατρικό προσωπικό για να το υποστηρίξει αυτό και εδώ υπάρχει το ζητούμενο, αυτή τη στιγμή, στις περισσότερες φυλακές, δεν έχουμε τους γιατρούς για να υπογράψουν τις κατεπείγουσες μεταγωγές κρατουμένων όταν χρειάζεται να νοσηλευτούν σε ιατρικά ή νοσηλευτικά ιδρύματα ή να μεταχθούν. Είναι ακόμα ζητούμενο και αυτό.

Πολύ σοβαρό ζήτημα και κουβεντιάστηκε -το ακούσαμε από πάρα πολλούς ομιλητές- είναι οι άδειες των κρατουμένων. Είμαστε και εμείς ενάντια σε αυτή την αυστηροποίηση των αδειών των κρατουμένων. Επαναλαμβάνουμε, το έχουμε πει πάρα πολλές φορές, οι άδειες των κρατουμένων είναι ένας θεσμός που έχει θεσπιστεί από το 1989. Είναι ένας πετυχημένος θεσμός. Ανέφερε και Συνήγορος του Πολίτη ποσοστά επιτυχίας αυτού του θεσμού που ξεπερνούν το 90%.

Δύο πράγματα πρέπει να γίνουν κατανοητά στον περισσότερο κόσμο και κυρίως σε εσάς τους Βουλευτές που εξετάζετε αυτό το νομοσχέδιο και κυρίως τις άδειες. Είναι η ανάγκη για το σύστημα, για τις άδειες που πρέπει να υπάρχουν και το δικαίωμα για τον κρατούμενο. Η άδεια είναι ανάγκη για το σύστημα και είναι δικαίωμα για τον κρατούμενο. Ανάγκη γιατί, μέσω της άδειας συντηρούνται ή επαναδραστηριοποιούνται οι οικογενειακοί δεσμοί του κρατουμένου με την οικογένεια, επανακοινωνικοποιείται ο κρατούμενος και υπάρχει, εν πάση περιπτώσει, μία σταδιακή, αν θέλετε, επανένταξή του στην κοινωνία και μια προσδοκία. Γι’ αυτούς τους λόγους, λοιπόν, η άδεια είναι και δικαίωμα για τους κρατούμενους.

Έτσι όπως είναι διατυπωμένες οι νέες διατάξεις που προωθεί το νομοσχέδιο για τις άδειες των κρατουμένων, θα σας πούμε ένα απλό παράδειγμα, να γίνει κατανοητό σε όλους. Εάν έχουμε έναν κρατούμενο, ο όποιος έχει 20 χρόνια ποινή, θα αποφυλακιστεί με τις διατάξεις του νέου ποινικού κώδικα στα δύο πέμπτα της ποινής του. Συνεπώς, ο συνολικός χρόνος που υπολογίζουμε ότι θα χρειαστεί για να αποφυλακιστεί είναι τα 8 έτη, όσα δηλαδή θα είναι και τα έτη για να πάρει αυτή την άδεια.

Ουσιαστικά, αυτό που γίνεται με τη νέα διάταξη νόμου και αυτό θέλουμε να γίνει απολύτως κατανοητό, ότι άδειες θα παίρνουν, πλέον, οι κρατούμενοι όταν θα αποφυλακιστούν ή δεν θα παίρνουν καθόλου άδειες και θα έχουν αποφυλακιστεί ή λίγο πριν αποφυλακιστούν θα παίρνουν τις άδειες. Δεν θεωρούμε ότι είναι αυτός ο σκοπός της άδειας και δεν θεωρούμε ότι επιτυγχάνεται έτσι ο στόχος που έχει θέσει το ίδιο το σύστημα, από το 1989, επαναλαμβάνω, για τις άδειες των κρατουμένων. Είναι κρίμα που αυστηροποιούνται κατ’ αυτόν τον τρόπο.

Επίσης, εάν ισχύσουν αυτές οι διατάξεις, ουσιαστικά ευνοούν κρατούμενους, οι οποίοι δεν εργάζονται στις ελληνικές φυλακές. Είναι κρατούμενοι, οι οποίοι δεν προσφέρουν κάτι παραπάνω όσον αφορά την εργασία μέσα στις ελληνικές φυλακές. Δεν θα έπρεπε να λειτουργεί αντίστροφα αυτό; Δηλαδή, να πριμοδοτούνται, μέσω της άδειας, οι κρατούμενοι που εργάζονται, που δείχνουν μια πραγματική, ουσιαστική συμπεριφορά μέσα στις φυλακές; Δεν είναι στόχος αυτός;

Επίσης, εξαιρετικά κακό θεωρούμε το γεγονός για τα πλημμελήματα, που τίθενται μέσα στις νέες διατάξεις για τις άδειες. Το θεωρούμε πολύ τραβηγμένο. Επίσης, δεν φτάνουν οι 45 μέρες, έτσι όπως τους υπολογίζει η νέα διάταξη. Κανένας κρατούμενος δεν πρόκειται να πάρει 45 μέρες άδεια. Δεν φτάνουν, αφού είναι έξι μέρες το ανώτερο που θα πάρει, δεν πρόκειται να τις φτάσει. Εμείς, αυτό που προτείνουμε με πολύ απλά λόγια, είναι όλοι οι κρατούμενοι, με το ένα 1/5 της ποινής, να μπορούν, όπως ίσχυε και παλιά, να παίρνουν άδεια, με προϋποθέσεις βέβαια. Φυσικά, να μπορούν να παίρνουν το σύνολο του αριθμού, τον συνολικό αριθμό αδειών, δηλαδή, τις 45 ημέρες.

Επίσης, πιστεύουμε - το έχουμε καταθέσει ξανά αυτό- σε ένα point system σχετικά με τις πειθαρχικές ποινές που, με βάση τη βαρύτητα του αδικήματος, θα ορίζεται και ο χρόνος παραγραφής ή μη αξιολόγησης για τα ευεργετήματα που προβλέπονται για τους κρατούμενους, π.χ. για τις άδειες. Και αυτό θα μπορούσε να θεσπιστεί και το θεωρούμε εξαιρετικά αναγκαίο.

Στο άρθρο 2, που αναφέρεται στην αποστολή του Σώματος Επιθεώρησης και Ελέγχου των καταστημάτων κράτησης. Το συγκεκριμένο Σώμα έχει θεσπιστεί από το 2002, στα χαρτιά. Πρακτικά, αυτό υπολειτούργησε τα περισσότερα χρόνια. Είναι πάρα πολύ μακριά η επιθεώρηση και ο έλεγχος των ελληνικών καταστημάτων κράτησης στις ελληνικές φυλακές από τι ισχύει στα ευρωπαϊκά δεδομένα. Έχουμε δει, έχουμε μιλήσει με πολλούς συναδέλφους στο εξωτερικό, για το τι συμβαίνει στη Σουηδία, στο Βέλγιο, στην Αγγλία, όπου υπάρχει ουσιαστική επιθεώρηση και ουσιαστικός έλεγχος, όλων των λειτουργιών των καταστημάτων κράτησης. Θεωρούμε ότι, για μία ακόμη φορά, επανερχόμαστε στα παλιά. Δεν πρόκειται να λύσει κάτι ουσιαστικό, έτσι όπως είναι διατυπωμένο.

Έχουμε και μία ένσταση στην παράγραφο γ του άρθρου 2, που λέει ότι «σε περίπτωση που ο αρμόδιος Υγειονομικός Επιθεωρητής του Σώματος κρίνει ότι ο κρατούμενος έχει ολοκληρώσει τη νοσηλεία του στο θεραπευτικό κατάστημα κράτησης και δύναται να επιστρέψει στο κατάστημα κράτησης, όπου εκτίει την ποινή του, τότε μεριμνά για τη χορήγηση σχετικού εξιτηρίου». Προσέξτε, όχι ο «θεράπων ιατρός» του κρατουμένου, ένας υγειονομικός επιθεωρητής, κάποιος άλλος. Σοβαρή ένσταση έχουμε και γι’ αυτό, όπως έχουμε και για την όλη αποστολή του Σώματος. Ναι, πιστεύουμε στην επιθεώρηση και στον έλεγχο, στον ουσιαστικό έλεγχο όλων των λειτουργιών των καταστημάτων κράτησης. Και επαναλαμβάνουμε και έχουμε προτείνει και έχουμε συντάξει ειδικό υπόμνημα όσον αφορά το πώς πρέπει να γίνεται ο έλεγχος και τι ισχύει σε άλλα ευρωπαϊκά κράτη.

Το άρθρο 3, η μεταγωγή στις αγροτικές φυλακές, είναι εξαιρετικά σημαντικό. Βλέπουμε και εμείς ότι δυσχεραίνεται, ουσιαστικά, η μεταγωγή από δω και πέρα, με τις νέες διατάξεις, εφόσον εφαρμοστούν, η μεταγωγή κρατουμένων στις αγροτικές φυλακές κι αυτό είναι πολύ λάθος. Στη χώρα μας, έχουμε τέσσερα αγροτικά καταστήματα. Έχουμε προτείνει, επανειλημμένως, πώς μπορεί να γίνει η παραγωγική ανασυγκρότηση και να παίξουν ουσιαστικό ρόλο οι αγροτικές φυλακές. Δεν έγιναν και επιχειρήθηκε ορισμένες φορές. Έχουμε μια σοβαρότατη ένσταση, εάν εφαρμοστούν αυτές οι διατάξεις, όπως είναι διατυπωμένες τώρα στο άρθρο 3, τι θα γίνουν οι κρατούμενοι, που ήδη δουλεύουν και εργάζονται εκεί και αποφάσισε σε προηγούμενες συνεδριάσεις η ΚΕΜ, η Κεντρική Επιτροπή Μεταγωγών, να τους μετάγει εκεί, για συγκεκριμένους λόγους, που ήδη παίρνουν άδειες, που ήδη εργάζονται, που ήδη βρίσκονται κάποια χρόνια εκεί και έχουν ανταποκριθεί στις ανάγκες της υπηρεσίας και της λειτουργίας της αγροτικής φυλακής.

Είναι κρίμα όλοι αυτοί, οι οποίοι είναι γύρω στα 800 κρατούμενους και στις τέσσερις αγροτικές φυλακές και στην κεντρική αποθήκη υλικού φυλακών, που έχουν επιδείξει τη συγκεκριμένη συμπεριφορά, που ζουν κι εργάζονται στις αγροτικές φυλακές - ένας εξαιρετικά πρωτοποριακός θεσμός κάποτε, ο οποίος λειτουργεί σε ευρωπαϊκά κράτη - να γυρίσουν πίσω στις κλειστές φυλακές και να τις επιβαρύνουν παραπάνω. Πρακτικά, αυτό που θα γίνει, αν εφαρμοστεί αυτό, είναι να κλείσουν οι αγροτικές φυλακές. Είναι πραγματικά πολύ κρίμα και σας παρακαλούμε να ρίξετε λίγο βάρος παραπάνω. Χρειάζεται μια βελτίωση τουλάχιστον μια μεταβατική διάταξη - το ακούσαμε και από τον κύριο Σκανδάμη πριν αυτό - οι άνθρωποι αυτοί που ήδη είναι, με τα προηγούμενα κριτήρια, στις αγροτικές φυλακές, να μην μεταχθούν.

Επίσης, βλέπουμε μια φωτογραφική διάταξη, η οποία έχει συζητηθεί πάρα πολύ, για έναν κρατούμενο, τον Κουφοντίνα, στις αγροτικές φυλακές Κασσάνδρας. Θεωρούμε ότι εφόσον ο οποιοσδήποτε κρατούμενος πληροί τα συγκεκριμένα κριτήρια, δεν μπορεί, με μια εμμονική διάταξη, με μια άλλη μορφή και με μια άλλη διαδικασία, να συμπαρασύρεται και όλο αυτό να γίνεται στις αγροτικές φυλακές. Επαναλαμβάνουμε είναι λάθος.

Να κάνω μία παρατήρηση, κύριε Πρόεδρε. Ένας κρατούμενος θα παίρνει άδεια σε μία κλειστή φυλακή και δεν θα μπορεί να πηγαίνει στην αγροτική φυλακή. Γιατί; Δηλαδή, στην προκειμένη περίπτωση, ο κύριος Κουφοντίνας ή οποιοσδήποτε άλλος θα μπορεί να παίρνει άδεια στην κλειστή φυλακή, αλλά δεν θα μπορεί να μεταχθεί και να εργαστεί σε μια αγροτική φυλακή;

Στο άρθρο 4 που αφορά το Ειδικό Υπηρεσιακό Συμβούλιο Υπαλλήλων Καταστημάτων Κράτησης. Έχουμε μια ένσταση όσον αφορά την παράγραφο γ΄ που λέει ότι θα απαρτίζεται και από έναν προϊστάμενο διεύθυνσης των καταστημάτων κράτησης. Πιστεύουμε ότι πρέπει να τεθεί το θέμα της αρχαιότητας. Ο αρχαιότερος διευθυντής των καταστημάτων κράτησης με έδρα που βρίσκεται η έδρα του Υπηρεσιακού Συμβουλίου και εν πάση περιπτώσει, δεν καταλαβαίνω για ποιο λόγο ποτέ δεν συμμορφώθηκε το Ειδικό Υπηρεσιακό Συμβούλιο και δεν εναρμονίστηκε με τα υπηρεσιακά συμβούλια της υπόλοιπης δημόσιας διοίκησης. Γιατί πρέπει να είναι διαφορετικό το Υπηρεσιακό Συμβούλιο των Καταστημάτων Κράτησης σε σχέση με την υπόλοιπη δημόσια διοίκηση; Αυτό, κατά την άποψή μας, και το έχουμε ξαναπεί πολλές φορές, δείχνει μια περιφρόνηση και μια έλλειψη εμπιστοσύνης στους εργαζόμενους των καταστημάτων κράτησης και την εμμονή που θέλει να έχει η κεντρική διοίκηση να ελέγχει το υπηρεσιακό συμβούλιο. Είναι λάθος. Δεν είμαστε Σώμα Ασφαλείας. Ούτε θέλουμε να γίνουμε. Είμαστε καθαρά δημόσιοι υπάλληλοι.

Δεν έχουμε κάποια παρατήρηση για το άρθρο 5, 6 και 7 που συστήνει Διευθύνσεις στη Γενική Γραμματεία Αντεγκληματικής Πολιτικής. Το είπαμε αυτό. Δημιουργούμε, ουσιαστικά, τον στρατό του Ναπολέοντα. Θα έχουμε αξιωματικούς, δεν θα έχουμε φαντάρους και οπλίτες να υπηρετούν πλέον.

Στο άρθρο 8, που αφορά την αύξηση των οργανικών θέσεων μόνιμου προσωπικού στη Γενική Γραμματεία Αντεγκληματικής Πολιτικής.

Ρυθμίσεις θεμάτων ηλεκτρονικής επιτήρησης. Να επισημάνω ότι η ηλεκτρονική επιτήρηση κρατουμένων ουσιαστικά δεν λειτουργεί. Δεν ξέρουμε κατά πόσο θα προσφέρει η ρύθμιση αυτή κάτι.

Πάρα πολύ σημαντικά είναι τα άρθρα 11 και 12 του νομοσχεδίου που αφορά το προσωπικό. Πώς θα γίνονται οι προσλήψεις του προσωπικού. Γίνονται με την εποπτεία του ΑΣΕΠ. Είναι ένα διαρκές αίτημα που είχαμε εμείς. Όμως, στη συγκεκριμένη περίπτωση του άρθρου 12, όπως θα διαβάσετε, υπάρχει από το 2018 ένας διαγωνισμός υπό εξέλιξη εδώ και τρία χρόνια, ο 6Κ/2018, περίπου 500 υπαλλήλων του κλάδου ΔΕ φύλαξης εξωτερικών φρουρών και κάποιων διοικητικών υπαλλήλων. Είναι πραγματικά ένας διαγωνισμός παρωδία. Οι συνάδελφοι αυτοί δεν έχουν κατορθώσει να μονιμοποιηθούν και να διοριστούν. Δεν έχει καταφέρει ο ΑΣΕΠ να τελειώσει τον διαγωνισμό, δεν έχουν καταφέρει να εκδοθούν οριστικά αποτελέσματα. Συνεχίζεται, για μία ακόμη φορά, αυτή η ομηρία. Έχουμε προτείνει και στον ΑΣΕΠ και στην πολιτική μας ηγεσία μία νομοθετική ρύθμιση, μέσω τροπολογίας, να μπορέσουν τα παιδιά, από την 6Κ, να γίνουν τμηματικοί διορισμοί. Αλλιώς, ούτε το 2021 δεν θα τελειώσει ο διαγωνισμός. Θα συνεχίσει αυτή η ιδιόρρυθμη ομηρία αυτών των συναδέλφων.

Ειπώθηκε πριν και από άλλους Βουλευτές το θέμα της φυλακής Δράμας. Έχουμε μια έτοιμη φυλακή στη Δράμα, έχουμε 258, εάν δεν κάνω λάθος, κενές οργανικές θέσεις εκεί, δεν γίνεται διαγωνισμός, δεν έχει προσληφθεί σωφρονιστικό προσωπικό ή προσωπικό όλων των κλάδων και ειδικοτήτων και, εκ του αποτελέσματος, η νέα φυλακή της Δράμας παραμένει κι αυτή άδεια, ενώ οι περισσότερες φυλακές έχουν μεσοσταθμική υπερπλήρωση άνω του 150%.

Δεν είδαμε, επίσης, στο παρόν σχέδιο νόμου τις περιβόητες διατάξεις που είχαν πει πάρα πολλοί, κυρίως από την Κυβέρνηση, όσον αφορά τη δημιουργία πειθαρχικής φυλακής ή φυλακής μείζονος ασφαλείας. Επαναλαμβάνουμε, για μια ακόμη φορά, ζήσαμε τα προηγούμενα χρόνια τη φυλακή τύπου Γ, ένα μεγάλο, τρομερό, τραγικό λάθος. Δεν πιστεύαμε και δεν πιστεύουμε σ’ αυτή και θέλουμε να πιστεύουμε ότι δεν θα δημιουργηθεί ούτε στο μέλλον μια φυλακή τύπου Γ.

Δεν έχουμε να προσθέσουμε κάτι άλλο, κύριε Πρόεδρε, Μόνο, για μια ακόμη φορά, να επισημάνουμε ότι το νομοσχέδιο αυτό όσον αφορά τις ρυθμίσεις για τις φυλακές δεν επιλύει σε καμία περίπτωση τα σοβαρά προβλήματα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η Εισηγήτρια της Μειοψηφίας, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Πρώτα απ’ όλα, θέλω να ευχαριστήσω όλους τους εκπροσώπους των φορέων που ήρθαν σήμερα για να μας διαφωτίσουν με τις απόψεις τους. Να κάνω μια παράκληση να έχουμε υπομνήματα, γιατί πολλές συνδέσεις δεν ήταν καλές και δεν μπορούμε να αξιοποιήσουμε τις ενδιαφέρουσες απόψεις των περισσότερων.

Θα ήθελα να κάνω κάποιες ερωτήσεις στον κ. Γερακαράκο της ΠΟΑΣΥ. Πρώτον, έχω μπροστά μου μια ανακοίνωση που έβγαλε η ΠΟΑΣΥ, στην οποία λέει ότι περίμενε, επί πάρα πολλά χρόνια, να λάβει σάρκα και οστά η ανωτατοποίηση της Σχολής των Αστυνομικών. Δεδομένου ότι ακόμα και ο Υπουργός εχθές δεν μίλησε για ανωτατοποίηση και δεν υπάρχει ρητή αναφορά στο νόμο γι’ αυτό, παρά μόνο αυξάνεται ο χρόνος φοίτησης στη Σχολή για ένα εξάμηνο και δεδομένου ότι ο Υπουργός είπε ότι η ανωτατοποίηση θα έρθει όταν έρθει, με νέο νομοσχέδιο, εάν έρθει, θα ήθελα να μας πει ο εκπρόσωπος της ΠΟΑΣΥ τι εννοεί. Θεωρεί ότι με το παρόν νομοσχέδιο γίνεται ανωτατοποίηση της Σχολής των Αστυνομικών κι εάν ναι, γιατί, τι αλλάζει γι’ αυτούς κι εάν συνεχίζει να είναι ικανοποιημένος.

Όσον αφορά το άρθρο που αναφέρεται στις Λέσχες, αλλάζει ότι οι εκπαιδευτικές και πολιτιστικές εκδηλώσεις θα μπορούν πλέον να καλύπτονται και από έσοδα των ίδιων των Λεσχών και όχι από κρατική ενίσχυση. Θα ήθελα να μας πει εάν συμφωνεί μ’ αυτό.

Θα ήθελα, επίσης, την άποψή του για τις αποσπάσεις ένστολου προσωπικού και τις αυξήσεις των οργανικών θέσεων, των δεκάδων εκατοντάδων προσλήψεων στη Γενική Γραμματεία Αντεγκληματικής Πολιτικής. Ποια είναι η άποψή του, εάν χρειάζονται τόσοι υπάλληλοι κι εάν είναι καλυμμένοι όλοι οι κλάδοι της Ομοσπονδίας που ο ίδιος εκπροσωπεί.

Στον Πρόεδρο της Ομοσπονδίας Σωφρονιστικών Υπαλλήλων Ελλάδας, νομίζω ότι ήταν «καταιγιστικός». Δεν χρειάζεται, νομίζω, να μας πει κάτι άλλο, όταν οι ίδιοι οι σωφρονιστικοί υπάλληλοι καταδικάζουν τις διατάξεις του νομοσχεδίου. Φαντάζομαι ότι το Υπουργείο γνωρίζει τις θέσεις τους εκ των προτέρων και θα έπρεπε να τις λάβει πολύ σοβαρά υπόψη του.

Το μόνο που θέλω είναι, εκτός από αυτό που είπατε για τις άδειες, κύριε Καρακίτσο, ότι ουσιαστικά εκμηδενίζονται, θα ήθελα να μου πείτε εάν υπάρχει περίπτωση αυτή η ουσιαστική κατάργηση των αδειών να δημιουργήσει αναταραχές στους εργαζομένους και ενδεχομένως και προβλήματα στους σωφρονιστικούς υπαλλήλους, καθόσον είναι «εγκλωβισμένοι» μέσα στις φυλακές και δεν παίρνουν άδεια να δουν τις οικογένειές τους, αν φοβάστε ότι αυτό θα έχει συνέπειες στην ψυχολογική τους κατάσταση και αν θα δημιουργηθούν προβλήματα στους σωφρονιστικούς υπαλλήλους;

Ο Πρόεδρος του Δικηγορικού Συλλόγου Πειραιώς θα ήθελα και σε αυτόν να κάνω κάποιες ερωτήσεις, αν υπάρχουν περιπτώσεις όπου η άδεια καθίσταται αδύνατη κατά την άποψή του ή συμπίπτει με την αποφυλάκιση και αν θεωρεί ότι το νέο καθεστώς αδειών θα οδηγήσει τα Συμβούλια Αναστολών να μην χορηγούν αναστολές, αφού σε πολλές περιπτώσεις ο κρατούμενος δεν θα έχει περάσει από το μεταβατικό στάδιο των αδειών και άρα θα υπάρχει και εκμηδένιση των χορηγήσεων αναστολών.

Θα ήθελα να ρωτήσω και πολλά άλλα στον Πρόεδρο του Δικηγορικού Συλλόγου Πειραιώς, ελπίζω να μας καταθέσει υπόμνημα και να πάρουμε τις απαντήσεις.

Στον Συνήγορο του Πολίτη, κ. Ποττάκη, ήταν κατατοπιστικότατος, αν πιστεύει ότι συμβάλλουν οι αγροτικές φυλακές στην επανένταξη των κρατουμένων και αν ναι, για ποιο λόγο; Να μας πει και αυτός την άποψή του, αν ουσιαστικά καταργούνται οι άδειες και αν αυτό είναι σύμφωνο με τα δικαιώματα των κρατουμένων;

Είπατε ότι σύμφωνα με δική σας έρευνα το 98% των όρων των αδειών τηρείται και επομένως η ρύθμιση για την ουσιαστική κατάργηση των αδειών δεν μπορεί να δικαιολογηθεί με βάση τον αριθμό των παραβιάσεων. Αν θα μπορούσατε να μας προσκομίσετε την συγκεκριμένη έρευνα, εφόσον αυτό το κριτήριο το αναιρεί, και αν είναι ασφαλές για τη χορήγηση άδειας το εκτιθέν μέρος της ποινής ως κριτήριο;

Απευθύνομαι στον Εισηγητή της Πλειοψηφίας. Δεν ξέρω, σε ποιον εκπρόσωπο κάνατε την ερώτησή σας, γιατί θέλω να συμπληρώσω κάτι. Κάνατε μια ερώτηση για την τρομοκρατία, σε ποιον την απευθύνατε;

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Στον Συνήγορο του Πολίτη.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Θα ήθελα να συμπληρώσω και εγώ αν ο συγκεκριμένος πιστεύει ότι εφόσον αναφέρεται το συγκεκριμένο αδίκημα και απαγορεύεται για το συγκεκριμένο αδίκημα η μεταγωγή στις αγροτικές φυλακές, αν πιστεύει ότι θα πρέπει, ας πούμε, άλλα αδικήματα με την ίδια ή μεγαλύτερη κοινωνική απαξία, όπως, ας πούμε, η παιδεραστία να συμπληρωθούν στο νόμο, δηλαδή να συμπληρωθεί και μια άλλη σειρά άλλων αδικημάτων και να μας απαντήσει και ποια είναι η άποψή του για το γεγονός ότι ενώ κάποιος, αυτό που μας είπε κύριος Καρακίτσος, ότι ενώ κάποιος δε μπορεί να πάει στις αγροτικές φυλακές, μπορεί, όμως να παίρνει άδεια στις κλειστές φυλακές.

Αυτά και ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Καμίνης για τις δικές του παρατηρήσεις ή ερωτήσεις.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Θα ήθελα, κύριε Πρόεδρε, να υποβάλλω μία ερώτηση μόνο στον Συνήγορο του Πολίτη, αν πιστεύει ότι πρέπει να υπάρξει μεταβατική διάταξη για αυτούς, οι οποίοι, ήδη, υπηρετούν στις αγροτικές φυλακές. Θεωρώ ότι οι άνθρωποι αυτοί, ουσιαστικά, όσο καιρό κι αν βρίσκονται εκεί και κάποιοι θα βρίσκονται μήνες και χρόνια, εάν είναι σωστό και δίκαιο, ξαφνικά, επειδή αλλάζουν οι προϋποθέσεις, να πάνε πίσω στις κανονικές φυλακές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του Κομμουνιστικού Κόμματος Ελλάδος, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Θέλω κι εγώ να ευχαριστήσω τους εκπροσώπους όλων των φορέων. Ήταν ιδιαίτερα κατατοπιστικοί στις τοποθετήσεις τους και θεωρώ ότι ήταν και οι τοποθετήσεις τους τέτοιες που μάλλον αρνητικά, η πλειοψηφία, τουλάχιστον στο κομμάτι που αφορά τις σωφρονιστικές διατάξεις και την κατεύθυνση του νομοσχεδίου εκφράστηκαν.

Θα ήθελα να κάνω μία πρώτη ερώτηση προς τον κ. Σκανδάμη και προς τον Συνήγορο του Πολίτη σε σχέση με τη σωφρονιστική πολιτική. Θεωρούν ότι είναι συμβατό αυτή να ασκείται από το Υπουργείο Προστασίας του Πολίτη, ένα Υπουργείο που κατά κύριο λόγο αξιοποιεί περισσότερο την καταστολή. Μπορεί να είναι αρμόδιο και για τη λειτουργία των σωφρονιστικών καταστημάτων, γιατί βλέπουμε ακόμα και όλες τις διατάξεις που αφορούν την επάνοδο να ελέγχονται από το Υπουργείο Προστασίας του Πολίτη. Δηλαδή, αν ακόμα και η επανένταξη των αποφυλακισθέντων στην κοινωνία μπορεί να ανατίθεται στο Υπουργείο Προστασίας του Πολίτη και δεν θα πρέπει να επιστρέψει στο Υπουργείο Δικαιοσύνης ή τέλος πάντων σε Υπουργεία που έχουν να κάνουν με κοινωνικές υπηρεσίες και όχι εκεί όπου σήμερα ασκούνται. Επίσης, αν θεωρούν ότι μπορεί - νομίζω ότι αναφέρθηκε και στις τοποθετήσεις τους - να συνδεθεί το δικαίωμα της άδειας ή και η μεταγωγή στις Αγροτικές Φυλακές, με τη βαρύτητα της ποινής και δεν έχει να κάνει με την εκτίμηση της προσωπικότητας του κρατουμένου και με τη συμπεριφορά του μέσα στις φυλακές.

Την ίδια ερώτηση και προς τον εκπρόσωπο της Ολομέλειας των Δικηγορικών Συλλόγων, αν θεωρείτε ότι παραβιάζονται οι Αρχές που έχουν να κάνουν με βάση την ίση αντιμετώπιση των κρατουμένων και αν ουσιαστικά καθίστανται ανεφάρμοστες οι διατάξεις των αδειών με τη νέα αυστηροποίηση των πλαισίων. Επίσης, προς τον εκπρόσωπο της Ολομέλειας των Δικηγορικών Συλλόγων - δεν περιλαμβάνεται βέβαια στο παρόν νομοσχέδιο, αλλά θα ήθελα να εκφράσει τη γνώμη του σε σχέση με αυτό που έχει γνωστοποιήσει το Υπουργείο, ότι πρόκειται να αυξηθούν οι αίθουσες δικαστικών φυλακών στον Ασπρόπυργο όπου η πλειοψηφία των ποινικών υποθέσεων θα εκδικάζονται εκεί - αν θεωρεί ότι αυτό έχει προβλήματα σε σχέση με την αντιμετώπιση των κατηγορουμένων.

Προς τον κύριο Καρακίτσο, που πραγματικά ήταν καταιγιστική η τοποθέτησή του, αν θεωρεί ότι ο θεσμός των αδειών βοηθάει και στην ομαλή λειτουργία των φυλακών; Αν δηλαδή ευνοεί και τους ίδιους τους κρατούμενους για το πώς θα συμπεριφέρονται μέσα στα καταστήματα κράτησης, πέρα από το ότι σίγουρα βοηθάει στην ομαλή επανένταξη των κρατουμένων.

Και μια ερώτηση προς την ΠΟΑΣΥ σε σχέση με τη Σχολή Αστυνομικών. Θα ήθελα να ρωτήσω - κι εμείς θεωρούμε ότι, έτσι όπως παρουσιάζεται σήμερα από το νομοσχέδιο, είναι επαρκής ο τρόπος που παρουσιάζει το Υπουργείο, ότι υποτίθεται ανωτατοποιείται η Σχολή - αν θεωρεί ότι την ίδια ώρα η πρόσληψη συνοριοφυλάκων και ειδικών φρουρών, που δεν περνάνε από την αντίστοιχη αστυνομική εκπαίδευση που θα έπρεπε να έχουν, είναι προβληματική από τη μεριά του Υπουργείου. Αν ήδη στα πέντε εξάμηνα που λειτουργούσε η Σχολή αξιοποιούνταν στο σύνολό της για την εκπαίδευση των αστυνομικών και δεν χρησιμοποιούνταν πολλές φορές οι αστυνομικοί για επιχειρησιακές ανάγκες ήδη όσο διάστημα εκπαιδεύονταν. Και αν θεωρεί ότι πρέπει να αλλάξει και η κατεύθυνση του περιεχομένου της εκπαίδευσης και όχι μόνο τυπικά να αυξηθούν τα εξάμηνα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Μυλωνάκης, για τις δικές του ερωτήσεις.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Καταρχάς, να ευχαριστήσουμε και εμείς από την πλευρά μας τους εκπροσώπους των εργαζομένων στα Σώματα Ασφαλείας και στα σωφρονιστικά καταστήματα. Δεν θα κάνω ιδιαίτερες ερωτήσεις σε κάποιους. Εγώ παρακολούθησα αρκετούς και από εδώ και από το γραφείο μου με πολλή προσοχή και κατέγραψα ορισμένα πράγματα.

Καταρχάς, κύριε Υπουργέ, το rapid test, νομίζω πως πρέπει να είναι ένα θέμα το οποίο θα σας απασχολήσει. Και στα Σώματα Ασφαλείας και στους σωφρονιστικούς θα πρέπει να είναι συχνότατα για να μπορούμε να δούμε τι γίνεται με τα κρούσματα. Στην Ελληνική Αστυνομία, αλλά και στους σωφρονιστικούς, νομίζω, ότι έχουν αρχίσει και γίνονται πάρα πολύ δύσκολα και έχουν δίκιο σε αυτό. Ορισμένοι μου έκαναν εντύπωση, όμως, ξέρετε, κύριοι εκπρόσωποι των Συνδικαλιστικών Οργανώσεων, και δεν μιλάω για τους Δικηγορικούς Συλλόγους που οι άνθρωποι είναι νομικοί, θα περίμενα περισσότερες προτάσεις από εσάς. Απόψεις ακούστηκαν και βέβαια μερικοί θα ήθελα να τους πω να μην είναι βασιλικότεροι του Βασιλέως. Να είναι πιο προσεκτικοί. Δεν μπορώ να ακούω από εκπρόσωπο φορέα, ότι αυτό το νομοσχέδιο είναι πάρα πολύ καλό. Κατ’ αρχάς δεν είναι νομοσχέδιο είναι ρυθμιστικές διατάξεις. Είναι ορισμένα πράγματα τα οποία προσπαθεί, η Κυβέρνηση, να περάσει και να φωτογραφίσει, αλλά το είπατε κάποιοι, υπάρχουν και φωτογραφικές διατάξεις, υπάρχουν ενοχλητικές διατάξεις όπως αυτές που μετατίθενται ή αποσπώνται άνθρωποι από την Ελληνική Αστυνομία οι οποίοι είναι των Πανεπιστημίων ή με ειδικότητες κρίσιμες τους οποίους νομίζω, ότι η Ελληνική Αστυνομία τους χρειάζεται. Δεν χρειάζεται να τους δώσει, είτε στο Δικηγορικό Σύλλογο, είτε στο Συνήγορο του Πολίτη, είτε οπουδήποτε αλλού. Ας τους κρατήσει η Ελληνική Αστυνομία, τους χρειάζεται. Έχουν δίκιο σε αυτό.

Επίσης, με τις άδειες. Αυτό είναι λογικό που ζητήσανε. Καλύτερα είναι, όποιος έχει εκτίσει το 1/5 να ξεκινήσουν οι αργές άδειες με κριτήρια πάντα σωστά και σοβαρά. Άδειες θα παίρνει κάποιος, γιατί άραγε; Γιατί, ουσιαστικά, είναι μια επιβράβευση. Δεν δίνουμε άδεια γιατί ο άλλος μπήκε φυλακή; Τον επιβραβεύουμε για τον χαρακτήρα του, για την ηρεμία του μέσα στη φυλακή, για τη συμμόρφωσή του και νομίζω, είναι πάρα πολύ εύκολο, το Συμβούλιο των φυλακών, να δώσει άδεια σε αυτούς οι οποίοι πρέπει να πάρουν άδεια. Καταλαβαίνουμε όλοι πως γίνεται.

Επίσης, όντως υπάρχει φωτογραφική διάταξη, όπως το είπα και χθες, για τον Κουφοντίνα, όμως, στην περίπτωση αυτή δεν θα έπρεπε να επιτρέπεται στις αγροτικές φυλακές να πηγαίνουν εγκληματίες με βαριά εγκλήματα. Αυτό ήταν ….. και ακόμα δεν έχει διορθωθεί, αλλά λέει μόνο για τρομοκρατία. Όχι. Και για παιδεραστία, και για το έγκλημα το οποίο βλέπουμε καθημερινά, και για τη βαριά ληστεία, και για ναρκωτικά. Πρέπει να δούμε πράγματα. Δεν γίνεται να τους βγάζουμε αυτούς, να τους επιβραβεύουμε στις αγροτικές φυλακές.

Τέλος, άκουσα τον εκπρόσωπο των Σωφρονιστικών, αν δεν κάνω λάθος. Γιατί, αντίθετοι από τις φυλακές υψίστης ασφαλείας τύπου Γ; Αν διαβάσουμε και, αν ασχοληθούμε λίγο με το τι είναι και ποιους λόγους εξυπηρετούν οι φυλακές τύπου Γ που είναι ιδιαίτερες πράγματι φυλακές, είναι για τα βαριά εγκλήματα. Δηλαδή, όταν ο άλλος έχει σκοτώσει 10 άτομα, θα τον βάλουμε με αυτόν ο όποιος έχει κάνει ένα οικονομικό έγκλημα και χρωστάει 10, 15, 20, 30 χιλιάδες; Αυτό θέλουμε να περάσουμε; Χρειάζονται και οι φυλακές τύπου Γ, εκτός, εάν οι Η.Π.Α. δεν είναι δημοκρατικό κράτος. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Μπακαδήμα, έχετε τον λόγο για τις δικές σας ερωτήσεις.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ, κύριε Πρόεδρε. Θα ήθελα κι εγώ να ευχαριστήσω όλους τους εκπροσώπους των φορέων που ήταν σήμερα και είναι μαζί μας για να μας μεταφέρουν τις δικές τους, εξαιρετικά, ενδιαφέρουσες σε πολλές περιπτώσεις απόψεις. Θα κάνω ορισμένες πολύ σύντομες ερωτήσεις.

Η πρώτη είναι προς τον κύριο Ποττάκη και προς την ΕλΕΔΑ, αν είναι ο κ. Σκανδάμης μαζί μας ακόμη. Η ερώτηση είναι αν θεωρούν ότι η μετακύλιση της ιατρικής φροντίδας των κρατουμένων στη διάθεση του διευθυντή του Καταστήματος Κράτησης, όπως αυτή προβλέπεται και περιγράφεται στο άρθρο 1, αποτελεί ή όχι παραβίαση των ανθρωπίνων δικαιωμάτων του κρατουμένου.

Στην επόμενη ερώτησή μου, θα ήθελα την άποψη και της ΕλΕΔΑ για την ανάπτυξη του δικτύου ΕΠΑΝΟΔΟΣ που είναι σίγουρα θετικό, αλλά τη γνώμη της, τη γνώμη του κυρίου Σκανδάμη για το ότι παραμένει στον έλεγχο του Υπουργείου Προστασίας του Πολίτη.

Και μία τελευταία ερώτηση στον Πρόεδρο της ΠΟΑΣΥ. Είναι θετικό βήμα η ανωτατοποίηση της Σχολής Αστυφυλάκων, όμως, δεν θεωρεί πως παραμένουν οι αστυφύλακες χωρισμένοι σε αστυφύλακες δύο ταχυτήτων, μεταξύ αυτών που βγαίνουν από τη σχολή που πλέον θα γίνει Α.Ε.Ι. και εκείνων που μπαίνουν ως Ειδικοί Φρουροί και μετά από μία επταετία γίνονται αστυφύλακες παραμένοντας χωρίς ουσιαστικά ανακριτικά καθήκοντα, αλλά μη παραγωγικοί παρά μόνο αν επιλέξουν μετά την τριετία να δώσουν εξετάσεις για να γίνουν αρχιφύλακες με ένα ανακριτικά καθήκοντα; Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Μπακαδήμα. Έχει ζητήσει επίσης τον λόγο για να διατυπώσει ερωτήσεις, ο βουλευτής του Σύριζα, ο κ. Σπίρτζης.

**ΧΡΗΣΤΟΣ ΣΠΙΡΝΤΖΗΣ:** Κύριε Πρόεδρε, σας ευχαριστώ πάρα πολύ. Κατ’ αρχάς, να ευχαριστήσω και εγώ με τη σειρά μου τους εκπροσώπους των φορέων που έχουν κληθεί στη διαβούλευση και να εκφράσουμε τα συλλυπητήριά μας στους εκπροσώπους των αστυνομικών, των ειδικών φρουρών, για τους ανθρώπους που χάθηκαν αλλά και για όσους νοσούν.

Θα ήθελα λοιπόν, να ρωτήσω τον εκπρόσωπο της Ολομέλειας των Δικηγορικών Συλλόγων, τον κ. Σταματογιάννη, αλλά και τον κ. Ποττάκη, τον Συνήγορο του Πολίτη, γιατί διατύπωσε την άποψη ότι η αρμοδιότητα των σωφρονιστικών καταστημάτων πρέπει να είναι στο Υπουργείο Δικαιοσύνης. Αν θυμάμαι καλά, το ίδιο είπε και ο κ. Καρακίτσος. Αν θέλουνε να μας εξηγήσουν το γιατί έχουν αυτή τη θέση. Και ένα σχόλιο από τον Συνήγορο του Πολίτη, γι’ αυτό το θέμα, δεν εξέφρασε τέτοια άποψη. Στους ίδιους εκπροσώπους, διατυπώθηκε επίσης απ’ τον κ. Σαματογιάννη, ότι στην αυστηροποίηση των ποινών όπως προβλέπει το σχέδιο νόμου, δεν υπάρχει αρχή της αναλογικότητας. Θα θέλαμε να μας το αιτιολογήσει περαιτέρω. Αν έχουν υπόψη τους, αν υπάρχουν στατιστικά στοιχεία, πόσοι από τους ανθρώπους που έχουν υπηρετήσει σε αγροτικές φυλακές, στη συνέχεια του βίου τους, μετά δηλαδή την αποφυλάκισή τους, πόσοι επιστρέφουν στη παραβατικότητα και πόσοι όχι, σε αντιστοιχία με αυτούς που εκτίουν την ποινή τους, όχι σε αγροτικές φυλακές.

Προς την Ένωση των Αστυνομικών, τον κ. Γερακαράκο, των Εξωτερικών Φρουρών, τον κ. Καρακίτσο, και των Συνοριοφυλάκων, τον κ. Χαρέλα. Οι ερωτήσεις έχουν να κάνουν με το εξής: Άκουσα τον κ. Γερακαράκο να λέει για την ανωτατοποίηση. Το λέω, έτσι, με πραγματικά μεγάλη στήριξη και του σώματος των αστυνομικών, αλλά και της όποιας πολιτικής ηγεσίας επιχειρήσει την ανωτατοποίηση των σχολών της αστυνομίας, αλλά αυτό που έχουμε τώρα δεν είναι ανωτατοποίηση. Κύριε Γερακαράκο, επειδή είπατε ότι μπορούν να συνεχίσουν τις σπουδές τους, δεν μπορούν να συνεχίσουν τις σπουδές τους. Ακόμη και με το ένα εξάμηνο παραπάνω που προβλέπεται τώρα, δεν είναι πανεπιστημιακό ίδρυμα για να μπορέσει να κάνει ένα μεταπτυχιακό στη συνέχεια ο αστυνομικός.

Αλλά, θα θέλαμε τις θέσεις σας για αυτό και μαζί με αυτό θα θέλαμε τις θέσεις σας, αν προβλέπετε εκπαίδευση για αστυνομικούς που υπηρετούν σε γραφεία πριν βγουν σε μάχιμες υπηρεσίες, αν γνωρίζετε ποια είναι η λειτουργία στις Σχολές της Αστυνομίας σήμερα για την αντιμετώπιση υγειονομικής κρίσης; Εμείς μαθαίνουμε ότι γίνεται κάτι σαν ανέκδοτο, δηλαδή είναι έγκλειστοι οι άνθρωποι μέσα στις Σχολές Αστυνομίας, γιατί καταργήθηκε αυτό που είχε προβλέψει η προηγούμενη κυβέρνηση να μην στρατωνίζονται μέσα στην Σχολή και σήμερα παρακολουθούν το μάθημα δεκάδες αστυνομικοί σε μία αίθουσα και με τηλεδιάσκεψη είναι ο καθηγητής. Αν γίνεται αυτό είναι εγκληματικό για την αντιμετώπιση της κρίσης. Θα ήθελα να μας πείτε αν το γνωρίζετε.

Θα θέλαμε να μας πείτε αν υπάρχουν υγειονομικά πρωτόκολλα συγκεκριμένα για τις υπηρεσίες της αστυνομίας ή των φυλάκων των σωφρονιστικών καταστημάτων. Επίσης, θα θέλαμε τις απόψεις σας ξεκάθαρα, γιατί θα τις λάβουμε πολύ σοβαρά υπόψη μας για την τοποθέτηση που θα έχουμε σε σχέση με τα άρθρα 15 έως 25 για το Ταμείο Πρόνοιας και για το άρθρο 34, που προβλέπεται να επανέλθουν απόστρατοι στο Σώμα, όπως και για τις φωτογραφικές διατάξεις σε σχέση με τοποθέτηση προϊσταμένων με απόφαση Υπουργού ή με τα Υπηρεσιακά Συμβούλια, που δεν προβλέπονται.

**ΕΛΕΥΘΕΡΙΟΣ ΟΙΚΟΝΟΜΟΥ(Υφυπουργός Προστασίας του Πολίτη):** Κύριε Σπίρτζη, δεν προβλέπεται επάνοδος αποστράτων στο Σώμα, είναι μία απονομή ενός βαθμού που εξισώνεται με αυτά που ίσχυαν στις Ένοπλες Δυνάμεις και στα άλλα ένστολα Σώματα, σε σχέση με αυτούς που έχουν αποστρατευθεί. Είναι βαθμός που απονέμεται στην αποστρατεία.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, αν είναι για αυτό, ευχαριστώ πολύ, αλλά νομίζω ότι, έτσι όπως έχει διατυπωθεί, παίρνει τον βαθμό και επανέρχεται.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Κύριε Σπίρτζη, αυτό είναι και το είχα ζητήσει εγώ σε προηγούμενη συνεδρίαση νομοσχεδίου από τον κύριο Χρυσοχοΐδη, σε αποκατάσταση αδικίας υπό την έννοια ότι υπάρχει ισονομία σε όλους τους αποστράτους είχε δοθεί από την προηγούμενη κοινοβουλευτική περίοδο στους αποστράτους των Ενόπλων Δυνάμεων.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, αν είναι αυτό και εμείς θετικά το αντιμετωπίζουμε.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Και είναι μόνο απονομή βαθμού, δεν επηρεάζει συνταξιοδοτικά, δεν επηρεάζει τίποτα.

**ΧΡΗΣΤΟΣ ΣΠΙΡΤΖΗΣ:** Και να επηρέαζε, θετικοί θα ήμασταν.

Τελειώνω, θέτοντας δυο ερωτήσεις ακόμη. Πώς κρίνετε την πρόσληψη των 3.500 συναδέλφων σας, έξω από τις διαδικασίες, που προβλέπονται έξω από τις Πανελλήνιες Εξετάσεις και ποια η γνώμη σας για την εκπαίδευσή τους σε σχέση και με τα ατυχήματα ή τα φαινόμενα που παρατηρούμε.

Επίσης, η ΠΟΑΣΥ εξέθεσε μια αρνητική άποψη για να μη φύγουν προς το Συνήγορο του Πολίτη, Αστυνομικοί Ειδικών Καθηκόντων Νομικών. Αυτό σημαίνει ότι ζητάτε πρόσληψη ειδικών καθηκόντων νομικών στην Ελληνική Αστυνομία ή ζητάτε την αναβάθμιση προσόντων των υπαρχόντων αστυνομικών που υπηρετούν μέσω της αναβάθμισης της εκπαίδευσής τους; Θα θέλαμε μια διευκρίνιση.

Τέλος, επίσης, προς κ. τον κ. Ποττάκη, για να κλείσει ο κύκλος των ερωτήσεων, έχει κάνει ο Συνήγορος του Πολίτη και μας την έχετε παρουσιάσει, μία πολύ σοβαρή έκθεση και εργασία σε σχέση με τα φαινόμενα αστυνομικής βίας. Θα θέλαμε να μας πείτε, πρώτον, αν αυτά τα φαινόμενα που έχετε εξετάσει σχετίζονται με την εκπαίδευση των αστυνομικών, που κατά τη γνώμη μας είναι πάρα πολύ σημαντικό και δεύτερον, αν οι προτάσεις που έχετε κάνει και εσείς και η Επιτροπή υπό τον καθηγητή κ. Αλεβιζάτο, έχουν τύχει της εφαρμογής από την Κυβέρνηση και τι ποσοστό, αν το έχετε παρακολουθήσει;

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Ευχαριστούμε, κύριε Σπίρτζη.

Θα παρακαλούσα από όλους τους εκπροσώπους των φορέων, επειδή κάποιες φορές δεν ήταν απόλυτα καλή η σύνδεση, να μας στείλουν τις απόψεις τους και τις παρατηρήσεις τους και γραπτώς, με υπομνήματα.

Λοιπόν, θα παρακαλούσα για σύντομες απαντήσεις, επειδή ο χρόνος τρέχει και επίκειται και δεύτερη συνεδρίαση για την επεξεργασία των άρθρων, στη μία, στην ίδια Αίθουσα.

Ο Συνήγορος του Πολίτη, κ. Ποττάκης έχει τον λόγο, για τις δικές του απαντήσεις.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Ευχαριστώ, κύριε Πρόεδρε.

Οι ερωτήσεις που τέθηκαν ήταν εξαιρετικά ενδιαφέρουσες. Μακάρι να είχα τη δυνατότητα να είμαι μαζί σας, για να κάνουμε και μια πιο αναλυτική και πιο ευχάριστη συζήτηση, διότι καταλαβαίνω ότι δεν είναι ευχάριστη η επικοινωνία μέσω τηλεδιάσκεψης. Γι’ αυτό θα περιοριστώ και επιφυλάσσομαι. Αν και νομίζω ότι περισσότερο απαντώνται, ούτως η άλλως, και στο Υπόμνημα, το οποίο θα σας υποβάλουμε, προσεχώς, αμέσως μετά τη λήξη της συνεδρίασης.

Για τις άδειες. Είναι πάγια η θέση του Συνηγόρου του Πολίτη επί του ζητήματος και απηχεί, ουσιαστικά, τις θέσεις, οι οποίες έχουν εκφραστεί από το Συμβούλιο της Ευρώπης. Θέλω να θυμίσω ότι η Ανεξάρτητη Αρχή είχε κάνει μία οργανωμένη δουλειά και παρουσίαση μιας ειδικής Έκθεσης, ήδη από το 2008, με θέμα τις τακτικές άδειες των κρατουμένων. Έχουμε τοποθετηθεί, τόσο εμείς, όσο –επαναλαμβάνω- και τα αρμόδια όργανα του Συμβουλίου της Ευρώπης για τη σπουδαιότητα της χορήγησης των αδειών και της ένταξης του μηχανισμού των αδειών, του συστήματος των αδειών, μέσα στην όλη μεταχείριση των κρατουμένων.

Νομίζω και ο κ. Καρακίτσος ήταν αρκετά γλαφυρός στις επισημάνσεις του για τα οφέλη του συστήματος των αδειών προς τους κρατούμενους. Είναι, πράγματι, γεγονός ότι επειδή ακριβώς θέλαμε να διερευνήσουμε το βαθμό τήρησης των όρων, από τα καταστήματα κράτησης, προβήκαμε στην συλλογή των σχετικών στοιχείων από τα καταστήματα κράτησης της χώρας.

Επαναλαμβάνω ότι, πράγματι, προκύπτει πως, σε συντριπτικό ποσοστό και στον συντριπτικό αριθμό των περιπτώσεων, τηρήθηκαν οι όροι της άδειας που είχαν χορηγηθεί. Δεν συναντήσαμε κανένα κατάστημα κράτησης, το οποίο να υπερέβαινε ένα ελάχιστο ποσοστό της τάξεως του 3%- 4% στην παραβίαση των όρων κράτησης. Και όπως ανέφερα, συνολικά, δεν υπερέβαινε το 2% του συνόλου των χορηγηθεισών αδειών.

Συνεπώς αυτού, έχουμε μια επιφύλαξη ως προς τη θεμελίωση -αν θέλετε- της αυστηροποίησης του πλαισίου χορήγησης αδειών. Εμείς επιμένουμε στον όρο «αυστηροποίηση». Δεν μας παρίσταται πλήρως εμπεριστατωμένη και η ανάπτυξη που παρέχεται στην Αιτιολογική Έκθεση, αλλά, προφανώς, είναι στα μέλη του Σώματος να το κρίνουν.

Σε ό,τι αφορά στις Αγροτικές Φυλακές. Νομίζω ότι έκανε μια μικρή αναφορά και ο κ. Καρακίτσος. Είναι ένας θεσμός, ο οποίος έχει δοκιμαστεί και έχει δοκιμαστεί και στο εξωτερικό με επιτυχία. Οι ρυθμίσεις μπορεί να φτάσουν στο σημείο να διακινδυνεύσει και η ίδια η βιωσιμότητα των καταστημάτων, των 4 μόνο Καταστημάτων Αγροτικών Φυλακών που έχει η χώρα.

Σε ό,τι αφορά τους όρους. Νομίζω ότι, ανέφερα ήδη στην πρώτη μου Εισήγηση, ότι θα βλέπαμε, στη λογική του εξορθολογισμού, τον ορισμό συγκεκριμένων, αλλά εξαιρετικά σοβαρών πειθαρχικών παραπτωμάτων, τα οποία θα απέτρεπαν τη μεταγωγή σε αγροτική φυλακή.

Σε ό,τι αφορά τα αδικήματα, δηλαδή το κατά πόσο μπορεί να συνδεθεί αυτό με το αδίκημα, για το οποίο έχει επιβληθεί ποινή στέρησης της ελευθερίας σε κάποιον κρατούμενο. Επαναλαμβάνω ότι έχουμε ένα σοβαρό προβληματισμό ως προς το κατά πόσο αυτό συμβαδίζει, συνάδει με την πρόνοια του άρθρου 3 του Σωφρονιστικού Κώδικα, που αποτελεί γενική αρχή. Εκεί γίνεται αναφορά πως σε ειδική μεταχείριση μεταξύ κρατουμένων με βάση το αδίκημα, το οποίο έχουν διαπράξει, γίνεται υπέρ του κρατουμένου και προς εξυπηρέτηση των δικών του αναγκών που απορρέουν από την κατάσταση, στην οποία ευρίσκεται. Επαναλαμβάνω αυτήν την επιφύλαξη.

Σε ό,τι αφορά τη μεταβατική διάταξη, για την οποία έκανε λόγο ο κύριος Καμίνης. Εμείς, προφανώς, θα κρίναμε σκόπιμη την ύπαρξη μιας μεταβατικής διάταξης. Θα θέλαμε, όμως, να πιστεύουμε ότι, ακόμα και στο στάδιο που βρίσκεται το υπό επεξεργασία σχέδιο νόμου, υπάρχει ένα περιθώριο να διαμορφωθεί η κατάλληλη πλειοψηφία, ώστε να επανεξεταστούν κάποιες εκ των ρυθμίσεων που προβλέπονται για τις αγροτικές φυλακές. Το λέω αυτό, ούτως ώστε η μεταβατική διάταξη να ήταν η έσχατη επιλογή. Δεν θα ήταν η βέλτιστη λύση, κατά τη γνώμη μας. Θα προτιμούσαμε να δούμε μια αναθεώρηση κάποιων εκ των διατάξεων, προκειμένου να γίνει καλύτερη αξιοποίηση του θεσμού των αγροτικών φυλακών.

Για την επόμενη ερώτηση, θα περιοριστώ, γιατί νομίζω ότι αν πάρει τον λόγο ο κ. Σκανδάμης, θα τοποθετηθεί επί κάποιων ζητημάτων που τέθηκαν.

Θέλω να απαντήσω σε ένα εκ των ερωτημάτων που έθεσε ο κ. Σπίρτζης. Έθεσε πολλά και πολύ ενδιαφέροντα. Θα έχουμε την ευκαιρία να τα συζητήσουμε πιο διεξοδικά και ενόψει παρουσιάσεων νέων Εκθέσεων της Ανεξάρτητης Αρχής.

Έθεσε το ζήτημα της εκπαίδευσης των αστυνομικών και το κατά πόσο αυτό επηρεάζει την ποιότητα της υπηρεσίας τους. Είναι προφανές, έχει καταγραφεί στις δύο μέχρι στιγμής Εκθέσεις με τα ευρήματα του Εθνικού Μηχανισμού Διερεύνησης Περιστατικών Αυθαιρεσίας, που έχει εκδώσει ο Συνήγορος του Πολίτη. Είναι σημαντικός ο ρόλος που μπορεί να παίξει η κατάλληλη εκπαίδευση των αστυνομικών. Το έχουμε προτείνει και με άλλες ευκαιρίες και στο Υπουργείο, προκειμένου να επανεξεταστούν και τα προγράμματα σπουδών. Θα περιοριστώ σε αυτό. Θα υπάρχουν σχετικές αναφορές και στην επόμενη Έκθεση του Εθνικού Μηχανισμού Περιστατικών Αυθαιρεσίας, που ευελπιστώ ότι θα τεθεί υπόψη του Σώματος, το πρώτο διάστημα, του επόμενου έτους. Θα αφορά αυτό το τρέχον έτος, το 2020.

Σε ό,τι αφορά στο βαθμό συμμόρφωσης με τις παρατηρήσεις του μηχανισμού. Θα ήθελα να επισημάνω ότι ένα σημαντικό κομμάτι από τις συστάσεις, προτάσεις, εισηγήσεις του Μηχανισμού και του Συνηγόρου του Πολίτη, προς το αρμόδιο Υπουργείο, έχουν υιοθετηθεί. Είχα την ευκαιρία να το επισημάνω αυτό και στο παρελθόν, και με την τροποποίηση του Προεδρικού Διατάγματος, με τις διατάξεις του Πειθαρχικού Δικαίου της Ελληνικής Αστυνομίας και με την ενίσχυση του ίδιου του Μηχανισμού με το νόμο 4662 του 2020, με νέα εργαλεία και νέες αρμοδιότητες. Και ευελπιστώ και με την υπερψήφιση της συγκεκριμένης διάταξης που υπάρχει στο σημερινό νομοσχέδιο που συζητείται ενώπιον της Επιτροπής. Αυτό θα δώσει τη δυνατότητα ουσιαστικής και κατάλληλης –ξαναλέω- στελέχωσης για το Μηχανισμό, προκειμένου να έχει ακόμα πιο αποτελεσματική και έγκαιρη ολοκλήρωση των πορισμάτων και των ερευνών του.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Πρόεδρος της ΠΟΑΣΥ, κ. Γερακαράκος.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων):** Ευχαριστώ, κύριε Πρόεδρε.

Είναι αρκετά τα ερωτήματα.

Κατά πρώτον, για τον Εισηγητή του κυβερνώντος κόμματος, τον κύριο Κουτσούμπα. Η πρότασή μας είναι απλή. Ό,τι λέει η νομοθεσία. Η νομοθεσία αναφέρει, κύριε Εισηγητά, ότι αυτό είναι ένα έργο για την αστυνομία. Η μεταγωγή ανήκει στο Υπουργείο Δικαιοσύνης, από τον νόμο 2721 του 1999. Με αλλεπάλληλα νομοθετήματα, μέχρι το 2020, αυτό έχει ανανεωθεί ως πάρεργο στην αστυνομία. Γι’ αυτό είχε ψηφισθεί και η δικαστική αστυνομία. Έχει πάρει σάρκα και οστά, βάσει της νομοθεσίας.

Και λέει το γιατί. Υπηρεσία Εξωτερικής Φρούρησης Καταστημάτων Κράτησης: «Σκοπός και αποστολή της υπηρεσίας αυτής είναι η εξωτερική φρούρηση των καταστημάτων κράτησης, η φρούρηση των νοσηλευόμενων σε οποιοδήποτε θεραπευτήριο -καταδίκων και υποδίκων- και η συνοδεία αυτών προς ανάκριση, εμφάνιση σε δικαστήρια, ιατρική εξέταση, εκτέλεση έκτακτης άδεια ή άλλου έργου». Αυτή είναι η αρμοδιότητα. Αλλά, επειδή δεν έχουν γίνει, όπως είπε και ο Πρόεδρος της Υπηρεσίας Εξωτερικής Φρούρησης, δεν έχουν γίνει προσλήψεις. Αφού δεν έχουν γίνει προσλήψεις, ποιος το έχει αναλάβει; Το έχει αναλάβει η αστυνομία, που έχει τον όγκο του κόσμου, όπως και τόσα πολλά πάρεργα, επί χρόνια έχει αναλάβει. Μακάρι να ήταν μόνο αυτό.

Στη συνέχεια, θα ήθελα να απαντήσω στην Εκπρόσωπο του Κομμουνιστικού Κόμματος Ελλάδας, καθώς και σε άλλους Βουλευτές και Εισηγητές, όσον αφορούν τον τρόπο εισαγωγής. Η ΠΟΑΣΥ έχει πάγιες και διαχρονικές θέσεις. Εμείς στηρίζουμε ένας τρόπος ενιαίος εισαγωγής στην Ελληνική Αστυνομία: μέσω Πανελληνίων. Και το γράφουμε και στηρίζουμε πολλά στην εκπαίδευση, διότι ο αστυνομικός, χωρίς εκπαίδευση, δεν μπορεί να προσφέρει. Όπως γίνεται σε όλη την Ευρώπη και έχουμε αναφερθεί και έχουμε βγάλει και ανακοινώσεις πάνω σε αυτό, την πάγια θέση μας.

Από κει και πέρα, την ανωτατοποίηση των Σχολών την είχαμε δουλέψει, διότι ξεκίνησε από ένα ρατσιστικό, για τον Έλληνα, αστυνομικό, μια ρατσιστική διάταξη. Ποια ήταν η ρατσιστική διάταξη; Ότι, μπαίνοντας μέσω πανελληνίων, απογραφόταν Απολυτήριο Λυκείου. Ο αστυνομικός που διαγωνιζόταν μέσω Πανελληνίων που δεν απογραφότα ούτε καν το χαμηλότερο, η Τριτοβάθμια Εκπαίδευση. Τώρα, φυσικά, έχουν γίνει όλοι πανεπιστημιακοί. Από κει ξεκίνησε. Όμως, πάντοτε πιστεύουμε στην εκπαίδευση και όχι μόνο. Θεωρούμε ότι, με την εκπαίδευση, θα προστατεύσει τον εαυτό του ο αστυνομικός, θα προστατεύσει τον πολίτη, καθώς και η μάθηση και η γνώση στην αστυνομία θα σπάσουν οποιεσδήποτε «γωνίες» απέναντι στη σχέση αστυνομικού και πολίτη.

Αυτό το νομοθέτημα είναι η αρχή που δείχνει ότι ο αστυνομικός θα έχει προπτυχιακό και μεταπτυχιακό επίπεδο, που δεν έχει κάτι τώρα, η εφαρμογή συστημάτων διδακτικών πιστωτικών μονάδων, την εσωτερική και εξωτερική αξιολόγηση προγραμμάτων, όπως στην Ευρώπη. Εδώ είναι που είχε φτιάξει η Ομοσπονδία, που και η προηγούμενη κυβέρνηση το υποστήριξε, το έστειλε για νομοθεσία, όμως, το έστειλε με προεδρικό διάταγμα και απορρίφθηκε, διότι ήθελε αλλαγή νόμου.

Βεβαίως, και στην κύρια Εισηγήτρια, προεδρικά διατάγματα -εδώ το έχουν φτιάξει καθηγητές αυτό εδώ το υπόμνημα- που λέει: Πρόταση προγραμμάτων εκπαίδευσης Σχολής Αστυφυλάκων, όπου θα αλλάξουμε το πρόγραμμα, διδακτικές ώρες, τα μαθήματα, γιατί χρειάζονται και μαθήματα που δεν είναι στη φύση του επαγγέλματος. Είναι, όμως, στη διερεύνηση και στο «άνοιγμα» του πεδίου του αστυνομικού της γνώσης. Και αυτό το έχουν φτιάξει καθηγητές, δεν το έχουμε φτιάξει εμείς. Εμείς πάντοτε κυνηγάμε τη μόρφωση και την εκπαίδευση και πάντοτε θα είμαστε πιστοί σε αυτό. Διότι, η εγκληματικότητα προχωρά με τεράστια βήματα και η αστυνομία μένει ακόμα στην εποχή που υπήρχαν ο κάθε ένας διαγωνισμός που μπαίνανε στην αστυνομία κι από κει και πέρα λειτουργούσαν κάποιες άλλες βάσεις.

Για τον Συνήγορο του Πολίτη. Είμαστε σαφέστατοι, σαν Ομοσπονδία. Θεωρούμε ότι δεν μπορείς να κάνεις προσωπικό «μπαλάκι» πέρα δώθε, για να ενισχύσεις έναν θεσμό, αποδυναμώνεις έναν άλλο θεσμό. Θεωρούμε ότι πρέπει να ενδυναμωθεί ο Συνήγορος του Πολίτη, να ενδυναμωθεί, όμως, με διαγωνισμό, με πρόσληψη επιστημόνων και όχι να παίρνουμε επιστήμονες από την αστυνομία και να τους πηγαίνουμε σε έναν άλλο θεσμό και να λέμε «τι καλά» το αποφύγαμε και αυτό».

Εξάλλου, δεν είναι και πολλές οι θέσεις. Όμως, όπως είπε και ο Συνήγορος του Πολίτη, η αστυνομία, κατά καιρούς, έχει δώσει σε πάρα πολλούς Οργανισμούς και αποσπασμένους είτε με μετάθεση. Άρα, εδώ, τελικά, ποιος θα μείνει; Ποιος θα μείνει;

Εμείς είμαστε της άποψης ότι βεβαίως και πρέπει να δυναμώνουν οι θεσμοί και αυτοί που λειτουργούν για το καλύτερο, βεβαίως, αλλά να δυναμώνουν ισόποσα. Δεν θα αποδυναμώνουμε κάποιους Οργανισμούς ή κάποιους θεσμούς για να δυναμώνουμε κάποιους άλλους. Και γι’ αυτό είμαστε αρνητικοί.

Για τον κ. Σπίρτζη, θεωρώ ότι σε ένα μέρος των ερωτημάτων του απάντησα. Έδωσε κάποια ζητήματα, για τις σχολές. Βεβαίως και έχουμε κάνει και ερωτήματα στην Ένωση, όπου ανήκουν οι σχολές και βεβαίως γνωρίζουμε. Εμείς ποτέ δεν ήμασταν του «εσώκλειστου» και αυτά τα έχουμε γράψει και τα έχουμε πει.

Δεν θεωρούμε ότι όταν «φτιάχνεις» είτε αξιωματικούς είτε αστυφύλακες και διαμορφώνεις προσωπικότητες ότι μπορείς και να τους στρατικοποιείς. Όμως, με αυτά που μας έχει αναφέρει η Ένωση, η οποία έχει στείλει και στέλνει συνεχώς συναδέλφους για να ελέγχουν την κατάσταση, ναι, βεβαίως, γίνεται μέσω τηλεδιάσκεψης το μάθημα, είναι 20 με 25 άτομα η αίθουσα. Καθηγητές δεν υπάρχουν, είναι μέσω τηλεδιάσκεψης το μάθημα και, βεβαίως, φορούν όλοι μάσκες και έχουν αντισηπτικά. Αλλά, πρέπει και ο καθένας να αναλάβει τις ευθύνες του, γιατί, και πρόσφατα, είχαμε δει κάποια πράγματα, τα οποία παραβίαζαν τα πρωτόκολλα και μας τα είχαν καταγγείλει, όμως, δεν τα κρύψαμε, ούτε τα βάλαμε κάτω από το χαλάκι.

Από εκεί και πέρα, το αρχηγείο πάνω στη νομοθεσία του Υπουργείου Εσωτερικών, όσον αφορά και του ΕΟΔΥ, οποιαδήποτε νομοθέτημα, βγάζει εγκυκλίους. Το έχουμε ζητήσει, το έχουμε κυνηγήσει. Και ακόμα, φυσικά, νοσούμε, όσον αφορά την τροφοδοσία. Δεν μπορείτε να καταλάβετε ότι σε ένα τεράστιο οργανισμό, αναλώνονται και τα εφόδια πολύ γρήγορα, που έχει τα πάντα, γιατί, αυτή τη στιγμή, στην ελληνική επικράτεια, δεν υπάρχει δραστηριότητα που να μην εμπλέκεται αστυνομικός.

Θεωρούμε, όμως, ότι, και εδώ θα είμαστε, ότι ο κάθε ένας που ποδοπατά τα πρωτόκολλα που είναι συντεταγμένα από επιστήμονες, θα είμαστε εδώ να καταγγέλλουμε και να δίνουμε και προτάσεις. Όπως έχουμε πει προτάσεις πάνω στην πανδημία και τις έχουμε καταθέσει.

Αν έχω κάτι ξεχάσει, κύριε Πρόεδρε, εδώ θα είμαι να απαντήσω. Δεν αποφεύγω καμία ερώτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε.

Κύριε Γερακαράκο, να πω ότι προσυπογράφω όλα όσα είπατε για την εκπαίδευση, την αναβάθμιση της εκπαίδευσης των αστυνομικών και τον εμπλουτισμό των διδακτικών τους αντικειμένων, που συμβάλλουν στη διεύρυνση των γνώσεων, αλλά και των οριζόντων των αστυνομικών.

Να δώσω τον λόγο στον Πρόεδρο της Ομοσπονδίας Σωφρονιστικών Υπαλλήλων Ελλάδος, τον κύριο Καρακίτσο, για τις δικές του απαντήσεις.

**ΣΠΥΡΙΔΩΝ ΚΑΡΑΚΙΤΣΟΣ (Πρόεδρος της Ομοσπονδίας Σωφρονιστικών Υπαλλήλων Ελλάδας):** Σας ευχαριστώ, κύριε Πρόεδρε.

Θα απαντήσουμε, καταρχήν, σε ορισμένες ερωτήσεις που μας κάνανε για τις άδειες. Μάλλον θέλουν να διευκρινίσουμε και να το καταστήσουμε σαφές ότι η άδεια είναι ανάγκη του συστήματος και, ακολούθως, δικαίωμα του κρατουμένου. Αυτό που θέλουμε, πάνω απ' όλα και πρώτα απ’ όλα, να καταλάβετε είναι ότι με την διάταξη, έτσι όπως είναι διατυπωμένη τώρα, εξισώνονται τα όρια αποφυλάκισης ενός κρατουμένου με τα όρια παροχής και χορήγησης της άδειας του κρατούμενου. Δηλαδή, ένας κρατούμενος σαν το παράδειγμα που σας έθεσα, λίγο πριν αποφυλακιστεί, μπορεί να πάρει μια άδεια ή μπορεί να αποφυλακιστεί, χωρίς να πάρει καμία άδεια. Άρα, λοιπόν, απομακρυνόμαστε πάρα μα πάρα πολύ από τη στόχευση που έχει θέσει ο νομοθέτης από το 1989 για τον επιτυχημένο θεσμό των αδειών, όπως είπε και ο Συνήγορος του Πολίτη.

Να απαντήσουμε στην κυρία Βουλευτή του Κομμουνιστικού Κόμματος. Βεβαίως, λοιπόν, εξυπηρετεί η χορήγηση των αδειών. Η άδεια δεν είναι χάρη στους κρατούμενους, είναι προς χάρη της καλής λειτουργίας του εν γένει σωφρονιστικού συστήματος και, ναι, εξυπηρετεί παντοιοτρόπως.

Στον κ. Μυλωνάκη, που μας έθεσε ένα ερώτημα, σχετικά με τις φυλακές Γ΄ τύπου. Ήταν μια οικτρή αποτυχία οι φυλακές Γ΄ τύπου, αποδεδειγμένα. Ήμασταν, τότε, πριν νομοθετηθούνε, ήμασταν σε όλη τη διάρκεια και εξακολουθούμε να είμαστε ενάντια στις φυλακές Γ΄ τύπου.

Οι φυλακές γ’ τύπου δεν υφίστανται σε καμία άλλη χώρα της Ευρωπαϊκής Ένωσης και δεν υφίστανται, όπως ορισμένοι, το ορίζουν για να λειτουργήσει ή όπως λειτούργησε η γ΄ τύπου. Είναι διαφορετικό πράγμα, εντελώς διαφορετικό πράγμα, τι πειθαρχική συμπεριφορά έχει ένας κρατούμενος ή μπορεί να έχει ένας κρατούμενος μέσα σε μία φυλακή και διαφορετικό πράγμα τι έχει κάνει ένας κρατούμενος ή τι αδίκημα έχει κάνει έξω από μια φυλακή.

Για να απαντήσω ευθέως στον κύριο Μυλωνάκη που, πολύ εύστοχα, έθεσε αυτό το ερώτημα. Ποιος διασφαλίζει, κύριε Μυλωνάκη, ότι ένας κρατούμενος, ο οποίος είναι καταδικασμένος ή υπόδικος για οικονομικά αδικήματα, θα έχει μία παραβατική και σοβαρή πειθαρχική συμπεριφορά μέσα στη φυλακή; Πώς το ξέρουμε αυτό; Πώς διασφαλίζεται ότι θα έχει ή δεν θα έχει μία πειθαρχική συμπεριφορά;

Άρα, λοιπόν, το επαναλαμβάνουμε και το λέμε. Δεν έχει καμία σχέση η πειθαρχική συμπεριφορά μέσα στη φυλακή του κρατουμένου με το αδίκημα ή τι ακριβώς έχει κάνει ένας κρατούμενος έξω από τη φυλακή. Είναι διαφορετικά πράγματα. Η φυλακή γ’ τύπου, όπως λειτούργησε τότε, είχε ως στόχευση τους κρατούμενους με βάση το αδίκημα που είχαν κάνει έξω από τη φυλακή, όχι με βάση αυτό που συμβαίνει μέσα στις φυλακές.

Εμείς τι ζητάμε ως σωφρονιστικό σύστημα; Ποια είναι η στόχευσή μας;

Ένας άνθρωπος, ο όποιος μπαίνει παιδεραστής στη φυλακή, να βγαίνει πάλι παιδεραστής; Ένας άνθρωπος, ο οποίος μπαίνει εγκληματίας ή τρομοκράτης ή για οποιοδήποτε άλλο αδίκημα, να βγαίνει πάλι τρομοκράτης; Αυτό θέλουμε;

Δεν είναι στόχος του σωφρονιστικού συστήματος η καλυτέρευση, αν θέλετε, των συνθηκών κράτησης και της προσωπικότητας του κρατούμενου μέσα στη φυλακή, για να βγει ένας διαφορετικός άνθρωπος; Το θέλουμε αυτό ή θέλουμε απλά να τιμωρούμε τους κρατούμενους; Πώς θα μπορούσαμε να το πετύχουμε αυτό το πράγμα;

Όλα αυτά, λοιπόν, θα έπρεπε να εξεταστούν από το παρόν νομοσχέδιο και γι’ αυτό είπαμε και στην αρχική μας τοποθέτηση ότι αυτές οι διατάξεις του σχεδίου νόμου δεν είναι στην κατεύθυνση επίλυσης των σοβαρών και πολλαπλών προβλημάτων που αντιμετωπίζουν οι φυλακές σε βραχυπρόθεσμο επίπεδο. Πολύ δε περισσότερο, όπως είπε και ο Συνήγορος του Πολίτη, πιστεύω ότι είναι εξαιρετικά μακριά από τις στοχεύσεις και τις οδηγίες που έχει δώσει το Συμβούλιο της Ευρώπης και η αρμόδια επιτροπή τις πρόληψης των βασανιστηρίων η CPT κατά τις επισκέψεις της στις ελληνικές φυλακές. Σας παρακαλώ να διαβάσετε τις πρόσφατες εκθέσεις, είναι κατατοπιστικότατες για το τι συμβαίνει και τι πρέπει να γίνει στις ελληνικές φυλακές.

Θέλουμε, για μία ακόμη φορά, να καταστήσουμε σαφές, κύριε Πρόεδρε, σε όλους ότι χρειάζεται να διορθωθούν οι διατάξεις που αφορούν τις άδειες. Επιμένουμε σε αυτό και χρειάζεται, εάν δεν διορθωθούν, όπως επέμενε και πολύ καλά έκανε ο Συνήγορος του Πολίτη, οι διατάξεις για τις μεταγωγές στις αγροτικές φυλακές, τουλάχιστον, να υπάρξει μεταβατική διάταξη για αυτούς που βρίσκονται ήδη στις αγροτικές φυλακές. Είναι γύρω στους 800 κρατούμενους, οι οποίοι, αν φύγουν από εκεί, θα επανέλθουν στις κλειστές φυλακές και θα κλείσουν ουσιαστικά οι αγροτικές φυλακές, ένας εξαιρετικά επιτυχημένος θεσμός. Θα μπορούσατε να δείτε πώς λειτουργούν οι αγροτικές φυλακές στις σκανδιναβικές χώρες. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε κύριε Καρακίτσο. Τον λόγο έχει ο κ. Σταματογιάννης για τις δικές του παρατηρήσεις-απαντήσεις.

**ΓΕΩΡΓΙΟΣ ΣΤΑΜΑΤΟΓΙΑΝΝΗΣ (Πρόεδρος Δικηγορικού Συλλόγου Πειραιώς):** Σε σχέση με τα ζητήματα που τέθηκαν από τους Εισηγητές των κομμάτων, ένα ερώτημα που τέθηκε είναι γιατί, καθ’ ημάς, κατά το δικηγορικό σώμα, είναι αρμόδιο το Υπουργείο Δικαιοσύνης σε επίπεδο σωφρονιστικού συστήματος. Πιστεύουμε ότι η εκτέλεση μιας ποινής, δηλαδή, η υπαγωγή της στο σωφρονιστικό σύστημα, έχει να κάνει με το κοινωνικό πρόσωπο της πολιτείας και όχι με το κατασταλτικό. Το κοινωνικό πρόσωπο της πολιτείας είναι αυτό που θα προετοιμάσει τον πολίτη για να μπορέσει να επανέλθει και να επανενταχθεί. Είναι σε μία τέτοια κατεύθυνση, ο περιορισμός του είναι δεδομένος, όμως, η λογική θα πρέπει να είναι ακριβώς αυτής της κοινωνικής επανένταξης.

Θέλω, επίσης, να επισημάνω σε σχέση με το ζήτημα του περιορισμού του τρόπου μεταγωγής κάποιου στις αγροτικές φυλακές, αυτό που ερωτήθην. Κοιτάξτε, αυτή τη στιγμή, ουσιαστικά, λειτουργεί φωτογραφικά αυτή η διάταξη.

Γιατί, εάν έχουμε σαν αρχή, αυτή τη στιγμή, το άρθρο 3 του Σωφρονιστικού Κώδικα, το οποίο μιλάει, χαρακτηριστικά, για την ισότητα στη μεταχείριση των κρατουμένων και λέει ότι «δεν μπορεί να υπάρξει δυσμενής διακριτική μεταχείριση» και γράφει περαιτέρω «ιδίως, σε αυτές τις περιπτώσεις, στο φύλο, στοn σεξουαλικό προσανατολισμό και τα λοιπά». Εάν κρίνουμε ότι έχει μία πράξη και εντάξουμε, δηλαδή, στη λογική του σωφρονισμού και την πράξη που, στην αρχική μου τοποθέτηση είπα ότι η πράξη κρίθηκε με την απόφαση του δικαστηρίου. Αν, όμως, θέλουμε να την εντάξουμε, εκεί θα υπάρξουν και κάποιες ενστάσεις ότι μπορεί να ενταχθούν και περαιτέρω πράξεις. Έχω διαβάσει, χαρακτηριστικά, τη θέση της κυρίας Γιαννάκου, για το ζήτημα για τους εμπόρους ναρκωτικών. Ακούστηκε από κάποιον Εισηγητή, μου διαφεύγει το όνομα, για τα θέματα που προσβάλλουν τη γενετήσια ελευθερία σε επίπεδο ανηλίκων.

Νομίζω ότι, για να αποφευχθεί, ακριβώς, αυτό το φωτογραφικό, ή θα πρέπει να πούμε ότι αυτό που μας ενδιαφέρει είναι το πρόσωπο και το πειθαρχικό του, ενδεχόμενα, παράπτωμα κατά τη διάρκεια κράτησής του ή θα πρέπει να σκεφτούμε αν μείζονος απαξίας, είναι αυτό μόνο το οποίο προβλέπεται ή είναι και κάποιες άλλες, πολύ σοβαρές, επίσης, πράξεις, σοβαρής κοινωνικής απαξίας, εννοώ.

Ο κ. Ποττάκης, ο Συνήγορος του Πολίτη, μιλάει για αυστηροποίηση. Εγώ λέω ότι είναι ένας περιορισμός, μία συρρίκνωση του δικαιώματος χορήγησης της άδειας, για το λόγο ότι, έτσι όπως διαμορφώνεται, σε συνδυασμό με το 105 β’ του Κώδικα Ποινικής Δικονομίας, που είναι η απόλυση υπό όρους, στην πραγματικότητα, έχουμε μία ταύτιση της δυνατότητας χορήγησης άδειας με την απόλυση υπό όρους, περίπου είναι έτσι τα πράγματα. Αυτό είναι το ζήτημα της άδειας; Είναι χαρακτηριστικό αυτό που λέμε, η άδεια είναι αυτό που θα δώσει την ανάσα στον κρατούμενο, για να μπορέσει να έχει μία κοινωνική στάση κατά την παραμονή του στη φυλακή.

Τα χαρακτηριστικά παραδείγματα που έχουμε για τις αγροτικές φυλακές, σε επίπεδο συγκεκριμένων αριθμών, ποιες είναι αυτές οι παραβιάσεις αδειών, που έχουν γίνει στις 4 αγροτικές φυλακές της χώρας μας; Αυτές οι 4 σε ένα διάστημα τεσσάρων ετών, νομίζω, δεν είναι αυτές που προσιδιάζουν, αυτή τη στιγμή, για να μας δώσουν το μέτρο, για να οδηγηθούμε σε, έτη περαιτέρω, συρρίκνωση της δυνατότητας της αγροτικής φυλακής, επανερχόμενος σε αυτό που τοποθετήθηκα, ότι οι αγροτικές φυλακές μπορεί να συμβάλλουν ακόμα και σε επίπεδο παραγωγικής ανασυγκρότησης της χώρας μας.

Ένα ερώτημα που τέθηκε από την Εισηγήτρια του Κομμουνιστικού Κόμματος Ελλάδας, για το ζήτημα των φυλακών του Ασπροπύργου, για δημιουργία επτά δικαστικών αιθουσών στις φυλακές του Ασπροπύργου. Είναι μια προσωπική προσέγγιση και όχι του του δικηγορικού σώματος. Αλλά, σε κάθε περίπτωση, μία προσέγγιση είναι μία φυλακή, εφόσον κάποιος δεν έχει καταδικαστεί αμετάκλητα. Σε κάθε περίπτωση, σαν χώρος διεξαγωγής μιας δίκης, προσβάλλει την έννοια του τεκμηρίου της αθωότητας του κατηγορουμένου. Νομίζω, λοιπόν, είναι μία πρώτη προσέγγιση. Επιφυλασσόμαστε για να το δούμε συνολικότερα και σε ένα πιο ευρύ επιστημονικό επίπεδο. Δεν έχω να επισημάνω κάτι άλλο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Σκανδάμης.

**ΜΑΡΙΝΟΣ ΣΚΑΝΔΑΜΗΣ (Μέλος της Ελληνικής Ένωσης για τα Δικαιώματα του Ανθρώπου):** Τα ειδικότερα ερωτήματα που μου ετέθησαν, αν τα σημείωσα καλά, αφορούν τα θέματα της ΕΠΑΝΟΔΟΥ και αν σωστά εντάσσεται στις αρμοδιότητες του Υπουργείου Προστασίας του Πολίτη. Τα θέματα των αδειών, σε σχέση με τη βαρύτητα του εγκλήματος και τους ειδικούς όρους που αυτά χορηγούνται και πώς πρέπει, εν πάση περιπτώσει, αυτά να χορηγούνται. Και, τέλος, σε σχέση με τα θέματα μεταφοράς αρμοδιότητας του σωφρονιστικού συστήματος, εν συνόλω, στο Υπουργείο Προστασίας του Πολίτη από το Υπουργείο Δικαιοσύνης.

Σε ό,τι αφορά το πρώτο ζήτημα, δηλαδή, αυτό της ΕΠΑΝΟΔΟΥ, ξέρετε πάρα πολύ καλά ότι η ΕΠΑΝΟΔΟΣ έχει ένα συγκεκριμένο ρόλο που είναι ουσιαστικά η αποκατάσταση, επαγγελματική κατάρτιση, συμπαράσταση, κοινωνική επανένταξη όλων των αποφυλακισθέντων. Η προετοιμασία αυτή ξεκινά ήδη μέσα από τη φυλακή και συνεχίζεται εκτός. Εκτός, συνεχίζεται με συγκεκριμένους τρόπους. Κάποιοι από αυτούς είναι η σύνδεση με την αγορά εργασίας, η οποία επιτυγχάνεται με εκπαιδευτικά προγράμματα επαγγελματικής κατάρτισης. Είναι η σύνδεση με τον ΟΑΕΔ, όπου ο ίδιος, κατά καιρούς, διεκπεραιώνει τέτοια προγράμματα, αλλά και η σύνδεση με την ιδιωτική αγορά εργασίας με επιχειρήσεις στη βάση της προσφοράς και της ζήτησης εργασίας. Άρα, έχει έναν κομβικό ρόλο στην εργασιακή αποκατάσταση των κρατούμενων που αποφυλακίζονται και οπωσδήποτε έναν κομβικό ρόλο στην προνοιακή μεταχείριση κατά την αποφυλάκιση, αφού οι περισσότεροι από αυτούς, κατά την αποφυλάκιση, λαμβάνουν ειδικά βοηθήματα, τροφεία μερικών ημερών μέχρι να πατήσουν στα πόδια τους είτε οπωσδήποτε στέγη όταν αυτό χρειάζεται.

Άρα, καταλαβαίνουμε ότι η φύση της λειτουργίας της ΕΠΑΝΟΔΟΥ δεν συνδέεται καθόλου με την καταστολή. Συνδέεται με την μετασωφρονιστική μεταχείριση. Επομένως, υπάρχει ένα ερώτημα «Γιατί πρέπει να υπάγονται οι διαδικασίες στο Υπουργείο Προστασίας του Πολίτη, το οποίο, μέσω της αστυνομίας και των ειδικών λειτουργιών της, έχει ένα πολύ ξεχωριστό ρόλο από αυτό της σωφρονιστικής μέριμνας. Άρα, υπάρχει ένα ζήτημα.

Σε ό,τι αφορά τα θέματα των αδειών, η βαρύτητα της ποινής παίζει ένα συγκεκριμένο ρόλο. Αυτό που έχει πάρα πολλή σημασία να δούμε είναι την προσωπικότητα που καλείται να πάρει μια άδεια. Διότι, οι άδειες διακρίνονται σε αυτές που λαμβάνονται με πιο ήπιο χαρακτήρα για αυτούς που δεν έχουν ισόβια κάθειρξη, ενώ αυτοί που έχουν ισόβια κάθειρξη, λαμβάνουν πιο βαρείς όρους. Αυτό δεν σημαίνει ότι δεν πρέπει να υποστηρίζεται με απόλυτο τρόπο ο θεσμός αυτός που είναι κομβικός. Όχι μόνο για την εκτόνωση -όπως είπε ο κ. Καρακίτσος- του συστήματος των φυλακών και την ανακούφιση των κρατουμένων κατά τη διάρκεια της έκτισης, αλλά, κυρίως, γιατί προετοιμάζει τη μεταφορά του κρατουμένου στην κοινωνία οδηγώντας τον σε μια σταδιακή επανένταξη και σταδιακή ανάκτηση των σχέσεών του με το κοινωνικό και οικογενειακό του περιβάλλον.

Άρα, το νομοσχέδιο αυτό, όπως και στην αρχή της Εισήγησής μας και των σκέψεων που καταθέσαμε ως Ελληνική Ένωση για τα δικαιώματα του Ανθρώπου, έχει μεγάλα ζητήματα στα θέματα αδειών, τα οποία αντιμετωπίζει με έναν πολύ επιφυλακτικό και τιμωρητικό τρόπο.

Σε ό,τι αφορά το μεγάλο ζήτημα, το οποίο έθεσαν οι Ειδικές Αγορήτριες, για την ανάθεση του σωφρονιστικού έργου στο Υπουργείο Προστασίας του Πολίτη. Εμείς, ως Ελληνική Ένωση για τα δικαιώματα του Ανθρώπου, από την πρώτη στιγμή, δηλαδή, από τις 17 Ιουλίου 2019, όταν επιχειρήθηκε, πριν λίγες μέρες, η μετακύληση των αρμοδιοτήτων από το Υπουργείο Δικαιοσύνης στο Υπουργείο Προστασίας του Πολίτη, επισημάναμε ότι αυτή η μεταφορά είναι άκρως προβληματική. Πρέπει να ξέρουμε ότι στις περισσότερες ευρωπαϊκές χώρες, οι φυλακές υπάγονται στα Υπουργείο Δικαιοσύνης. Προσέξτε κάτι οξύμωρο σε σχέση με την απόφαση να μεταφερθούν οι αρμοδιότητες στο Υπουργείο Προστασίας του Πολίτη. Για να ενταχθεί μία χώρα στο Συμβούλιο της Ευρώπης, περνάει μέσα από μια αναγκαία προϋπόθεση. Οι φυλακές να ανήκουν στο Υπουργείο Δικαιοσύνης. Όχι στα Υπουργεία Δημόσιας Τάξης και Προστασίας του Πολίτη.

Τέλος, πρέπει να υπάρχει – αυτό είναι σίγουρο και μέσα από τις συστάσεις της Επιτροπής των Υπουργών του Συμβουλίου της Ευρώπης - μια σαφής διάκριση μεταξύ του ρόλου της αστυνομίας και του σωφρονιστικού συστήματος, προκειμένου να είναι ξεκάθαρα διακριτές οι αρμοδιότητες της δίωξης του εγκλήματος και εκτέλεσης ποινής και μετακίνησης των κρατουμένων. Άρα, με τη μεταφορά των φυλακών στην αρμοδιότητα του Υπουργείου Προστασίας του Πολίτη, έχουμε μια συγχώνευση αρμοδιοτήτων, οι οποίες έχουν να κάνουν με την έκτιση και την επανένταξη με αυτές της καταστολής. Είναι εντελώς αναχρονιστική η τοποθέτηση αυτή σε ένα κράτος δικαίου. Η εκτέλεση των ποινών και των δικαστικών αποφάσεων είναι αρμοδιότητα της Δικαιοσύνης. Δεν μπορεί να μεταφέρεται στον χώρο των διωκτικών αρχών. Από την πρώτη στιγμή, λοιπόν, σαν Ελληνική Ένωση για τα Δικαιώματα του Ανθρώπου, επικρίναμε τη μεταφορά αυτή.

Όπως άκουσα και από τον Πρόεδρο Πανελλήνιας Ομοσπονδίας των Εξωτερικών Φρουρών, έναν χρόνο τώρα, δεν έχει δικαιολογηθεί επαρκώς, δεν έχει δικαιολογηθεί εάν ήταν απαραίτητο να γίνει αυτή η μεταφορά, γιατί περισσότερα προβλήματα δημιούργησε παρά έλυσε.

Ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Θα παρακαλούσα όλους τους εκπροσώπους των φορέων, όπως είπαμε και νωρίτερα, να μας καταθέσουν και εγγράφως τις θέσεις και τις παρατηρήσεις τους επί του νομοσχεδίου.

Τον λόγο έχει ο Υφυπουργός Προστασίας του Πολίτη, κ. Λευτέρης Οικονόμου, για να διατυπώσει τις απαντήσεις του στα ζητήματα που έχουν τεθεί.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη)**: Θα ήθελα κι εγώ από την πλευρά μου να ευχαριστήσω τους εκπροσώπους των φορέων για τις τοποθετήσεις τους. Θα ήθελα να επισημάνω ότι έχουμε σημειώσει τις προτάσεις, θα τις αξιολογήσουμε και θα τοποθετηθούμε στην Ολομέλεια.

Θα ήθελα, όμως, μία πρώτη γενική επισήμανση, ότι με το νομοσχέδιο αυτό επιχειρείται να αντιμετωπίσουμε υπαρκτά προβλήματα στο πλαίσιο του εφικτού και όχι στο πλαίσιο του ιδεατού, όπως όλοι θα το θέλαμε, αλλά κατά πόσο είναι εφικτό να το πετύχουμε στην παρούσα φάση, με βάση αυτά τα οποία κληρονομήσαμε, τις δυνατότητες που υπάρχουν σήμερα και, αναμφισβήτητα, αυτό το νομοσχέδιο αποτελεί την αρχή νομοθετικών πρωτοβουλιών, θα ακολουθήσουν και άλλες στη συνέχεια, που θα επιλυθούν μια σειρά θέματα που έχουν τοποθετηθεί γενικότερα ως προς τη σωφρονιστική πολιτική.

Για να γίνω λίγο πιο συγκεκριμένος με την έννοια του εφικτού, επειδή, για παράδειγμα, υπήρξαν κάποιες τοποθετήσεις ως προς το θέμα της μόνιμης πρόσληψης ιατρικού προσωπικού στις φυλακές κ.λπ., θα ήθελα να επισημάνω, παρά τις όποιες προκηρύξεις έχουν γίνει μέχρι τώρα και κατά το παρελθόν για προσλήψεις μόνιμου προσωπικού, όλοι οι διαγωνισμοί κηρύχθηκαν άγονοι για μια σειρά λόγων, διότι το υπάρχον ιατρικό προσωπικό δεν επιθυμεί τη μόνιμη πρόσληψή του στις φυλακές με βάση το καθεστώς που ισχύει σήμερα. Γίνεται μια προσπάθεια να υπάρχει μια συνολικότερη κάλυψη από το ΕΣΥ, αλλά αυτό είναι άλλο θέμα. Γι’ αυτό, προς το παρόν και για να αντιμετωπίσουμε ένα υπαρκτό πρόβλημα που υπάρχει, έχουμε καταφύγει στον θεσμό του Εξωτερικού Ιατρού με το πλαίσιο αυτό το οποίο καθορίζουμε.

Σε μία επισήμανση, επίσης, που έκανε ο εκπρόσωπος του Πανελληνίου Δικηγορικού Συλλόγου σχετικά με την κατασκευή των φυλακών του Ασπροπύργου και τη λειτουργία εκεί δικαστηρίων, θα ήθελα να επισημάνω ότι δεν υπάρχει τέτοιο θέμα, ούτε έχει τεθεί αυτή τη στιγμή και ούτε είναι αρμοδιότητα του Υπουργείου Προστασίας του Πολίτη. Ουσιαστικά, το πού θα λειτουργήσουν δικαστήρια αφορά το Υπουργείο Δικαιοσύνης και το Δικαστικό Σώμα. Απλώς, στην πρόβλεψη που γίνεται στην κατασκευή ενός νέου σύγχρονου σωφρονιστικού καταστήματος που θα πληροί όλες τις διεθνείς προδιαγραφές και τις, κατά καιρούς, υποδείξεις του Συμβουλίου της Ευρώπης, προβλέπεται, επειδή ο χώρος το επιτρέπει και η έκταση, η δυνατότητα λειτουργίας αιθουσών που θα εξυπηρετήσουν, ενδεχομένως, εκτάκτως κάποιες υποθέσεις δικαστηρίων που θα κριθεί από το Δικαστικό Σώμα εάν θα πρέπει να λειτουργήσουν εκεί. Δεν δημιουργούμε τίποτε άλλο. Αυτό, για να μην αρχίσουμε τη συζήτηση για ένα θέμα το οποίο δεν υπάρχει.

Σε κάθε περίπτωση, θα ήθελα να ευχαριστήσω τελειώνοντας και θα υπάρξουν τοποθετήσεις στη συνέχεια και στην Ολομέλεια.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Ευχαριστούμε τον κύριο Υφυπουργό.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Κομνηνάκα Μαρία, Αδαμοπούλου Αγγελική και Μπακαδήμα Φωτεινή.

Τέλος και περί ώρα 12.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**